Ancaman “Rotten Tomatoes” Kepada Hollywood

“The best way for studios to combat the ‘Rotten Tomatoes Effect’ is to
make better movies, plain and simple.”

 – Paul
Dergarabedian

Pada tahun 2017, kebanyakan studio Hollywood melihat Rotten Tomatoes, iaitu pengulas filem dan televisyen Amerika Syarikat sebagai sebuah ancaman dalam pemasaran mereka. Pada tahun 2017, filem blockbuster seperti Pirates of the Caribbean: Dead Men Tell No Tales, Baywatch dan The Mummy menganggarkan menerima keuntungan kasar masing-masing sebanyak $90 juta, $50 juta dan $45 juta. Tetapi akhirnya mereka masing-masing hanya memperoleh $62.6 juta, $23.1 juta dan $31.6 juta kerana Rotten Tomatoes memberikan markah yang cukup rendah untuk filem-filem tersebut; masing-masing 30%, 19% dan 16%.

20th Century Fox mengambil berat tentang hal ini, lalu melakukan kajian yang berjudul “Rotten Tomatoes and Box Office” yang menyatakan bahawa gabungan Rotten Tomatoes dan sosial media akan memberikan impak yang besar kepada perniagaan filem. Mengikut dapatan kajian oleh studio-studio lain, sebanyak 7 daripada 10 orang sekitar umur 25 tahun dan ke bawah akan kurang berminat dengan sebuah filem yang mempunyai markah rendah oleh Rotten Tomatoes. Kesimpulan penting di sini ialah, filem yang mendapat markah rendah oleh Rotten Tomatoes mungkin menarik bagi diri anda, tetapi anda memilih untuk tidak menontonnya kerana pengaruh Rotten Tomatoes – Keputusan anda dipengaruhi oleh persekitaran anda.

Interstellar merupakan filem arahan Christopher Nolan (pengarah popular di Hollywood) yang pernah ditonton oleh penulis. Apabila penulis melakukan sedikit pemerhatian, penulis mendapati filem-filem Nolan mendapat maklum balas dan ulasan yang baik. Kemudian, penulis berhajat untuk menonton filem Dunkirk – Sebuah lagi filem yang pernah heboh diperkatakan oleh rakyat Malaysia. Sewaktu menonton, tidak sampai separuh daripada durasi filem tersebut, penulis merasakan filem ini sangat membosankan. Sama juga seperti filem Star Wars; sangat popular dan rata-ratanya mendapat maklum balas yang baik, tetapi penulis tidak dapat meneruskan menonton filem ini kerana sukar memahami plot ceritanya.

Mungkin anda pernah menghadapi situasi ini – Indah khabar daripada rupa menurut cita rasa anda. Cita rasa setiap orang tidak sama, tetapi ulasan orang terhadap sesuatu kerap mempengaruhi kita dalam membuat keputusan. Sebelum anda mahu menempah hotel secara atas talian (online), setiap hotel yang dipaparkan di enjin carian Google akan memaparkan kadar bintang, markah ataupun ulasan tentang hotel-hotel tersebut. Kadar markah dan ulasan ini semua mempengaruhi keputusan anda untuk menempah hotel yang terbaik untuk keluarga anda. Mahu ataupun tidak, faktor-faktor ini akan menjadi pemberat kepada anda dalam membuat keputusan, daripada sekecil-kecil urusan sehinggalah sebesar-besar urusan.

Lebih memberikan kesan apabila filem, ahli politik ataupun selebriti yang memberikan ulasan dan mempromosi. Ataupun munculnya isu-isu tertentu yang menjadi sebutan orang ramai yang sekali gus turut mempromosi suatu produk.

Perkara ini merupakan salah satu daripada pembelajaran sosial. Seperti eksperimen Patung Bobo yang menunjukkan kanak-kanak belajar daripada tingkah laku orang dewasa, anda sebagai seorang dewasa juga belajar sesuatu daripada tingkah laku orang lain untuk bertindak ataupun membuat keputusan yang selari dengan kemahuan anda.

Hal yang menarik tentang kadar markah ataupun ulasan bagi filem, hotel, restoran, syarikat dan pasar raya ialah ulasan pertama yang terpapar. Sean Taylor dari Facebook pernah melakukan kajian untuk mengenal pasti pengaruh ulasan sedia ada kepada ulasan paling terkini. Beliau mendapati sekiranya kita memanipulasi ulasan kita supaya menyokong ulasan pertama, kecenderungan untuk lebih banyak menyokong ulasan pertama itu lebih tinggi.

Corak seperti ini boleh diperhatikan di media sosial, terutamanya Facebook. Katakanlah terdapat sebuah jualan barangan gadget lalu di garis masa (timeline) laman Facebook anda. Anda tidak tahu sama ada kualiti barang yang dijual itu bagaimana. Adakah barangnya bagus? Adakah harganya berpatutan? Anda tidak tahu. Sudah tentu anda akan melihat di bahagian komen untuk menjawab persoalan berkenaan barangan jualan tersebut. Kebetulan, komen pertama yang anda jumpa menyatakan barang yang dijual tidak bagus. Kemudian, ada komen susulan yang menyokong komen pertama. Hal ini tuntas akan memudahkan anda membuat keputusan untuk tidak membeli barang tersebut.

Selepas menonton Justice League, mungkin anda beranggapan bahawa filem ini begitu menarik pada anda, tetapi setelah membaca ulasan yang menunjukkan sebaliknya, mungkin anda akan mula berpendapat bahawa filem ini tidaklah menarik seperti yang anda sangkakan. Mungkin Nasi Lemak Ali begitu menyelerakan bagi anda sehinggalah ulasan tular yang menyatakan sebaliknya beberapa minggu selepas itu membuatkan anda meragui kesedapan Nasi Lemak Ali.

Sebuah kajian dilakukan di Weizmann Institute of Scienceoleh Micah Edelson, Yadin Dudai dan Tali Sharot untuk menguji pengaruh sekeliling terhadap penilaian manusia. Subjek diminta untuk menonton sebuah dokumentari yang berdurasi 40 minit. Dokumentari tersebut memaparkan tentang konflik antara pegawai polis dan imigran tidak berdaftar. Setelah menonton dokumentari tersebut, subjek diminta untuk menjawab 320 soalan. Antara soalan yang dikemukakan adalah berkenaan ciri-ciri watak dalam dokumentari itu seperti baju seragam polis, baju imigran yang ditangkap, jumlah pegawai yang beroperasi dan sebagainya. Setelah itu, kesemua subjek diminta pulang dan datang semula ke makmal beberapa hari kemudian.

Bayangkan anda merupakan salah seorang subjek yang terlibat. Setelah menonton dokumentari dan menjawab beratus-ratus soalan, anda datang semula ke makmal. Anda diminta untuk menjawab kembali soalan-soalan tersebut, tetapi sebelum anda menjawab soalan tersebut, anda akan mendengar jawapan daripada subjek-subjek lain. Tanpa pengetahuan anda, jawapan yang diberikan oleh subjek-subjek lain adalah palsu dan disengajakan kepalsuan itu berlaku. Menurut kajian ini, sebanyak 70% kekerapan manusia akan mengikuti jawapan palsu itu walaupun anda yakin bahawa itu bukan jawapannya. Tetapi keyakinan itu berkecai apabila dipengaruhi oleh jawapan daripada majoriti.

Eksperimen ini tidak jauh beza seperti yang pernah dilakukan Asch pada tahun 1951 – Pendapat kelompok dapat menjadi pemberat dan memberikan pengaruh kepada pendapat anda sebagai individu. Kajian dari Weizmann Institute of Science itu diteruskan dengan meminta subjek menjawab lagi sekali soalan-soalan tersebut dan subjek telah pun diberitahu bahawa jawapan yang diberikan oleh subjek-subjek lain adalah palsu. Pada ketika ini, separuh daripada subjek kajian mengalami kekeliruan kerana jawapan palsu itu masih tersangkut dalam ingatan mereka. Apabila ditanya adakah jawapan palsu itu mempengaruhi mereka, sekeras-kerasnya mereka menafikan.

Ulasan ataupun pendapat orang lain tentang suatu perkara mudah menjadi pemberat kepada penilaian kita kerana bukan sahaja kita memerhatikan apa yang orang lain pilih, malah kita turut memerhatikan apa akibatnya apabila mereka melakukan pilihan tersebut ataupun penilaian tersebut.

Perkara ini tidaklah terpakai dalam semua perkara kerana terdapat perkara yang sangat subjektif, contohnya filem. Mungkin pada pendapat majoriti, filem Avengers adalah terbaik, tetapi mungkin tidak pada diri anda. Pada pendapat orang lain, mungkin Nasi Goreng Barratidaklah begitu menyelerakan, tetapi berbeza pula untuk cita rasa anda.

Walau bagaimanapun cita rasa anda, anda akan sentiasa memikirkan serta menilai tindakan dan pendapat orang lain supaya dapat menyelaraskan tindakan dan penilaian, sesuai dengan matlamat anda. Hal ini dikenali sebagai Theory of Mind – Kemampuan manusia untuk berfikir apa yang orang lain fikir. Secara jelasnya, anda tidak mampu membaca fikiran orang lain. Tetapi anda mampu meramalkan apa yang orang lain fikir melalui situasi dan tindakannya. Anda akan sentiasa bertindak dan menilai berdasarkan apa yang bos, pasangan, ibu bapa, kawan rapat dan rakan sekerja anda fikir.

Semasa menulis bab ini, penulis sentiasa memikirkan apa yang pembaca fikir apabila membaca topik ini. Apabila anda melunaskan suruhan ibu bapa anda, anda akan sentiasa fikir apa yang mereka fikir ketika anda menjalankan suruhan tersebut supaya selari dengan kehendak mereka. Setibanya hari ulang tahun kelahiran anda, anda akan sentiasa fikirkan apa yang pasangan anda fikir untuk meraikan hari bermakna itu.

Bayangkan pasangan anda ingin membelanja makan di restoran Seoul Garden. Sejurus mendapat pelawaan tersebut, anda telah memulakan kemampuan Theory of Mind dalam diri untuk menyelidik motif pasangan berkelakuan sedemikian – Anda mula memikirkan mengapa pasangan anda mahu membelanja di tempat yang mahal. Setelah membuat pelbagai jangkaan, anda bergegas membelikan sebuah hadiah kerana menurut anda, pasangan anda ingin membelanja di Seoul Garden adalah untuk menyambut hari ulang tahun perkahwinan. Setelah sampai di tempat kejadian, rupanya pasangan anda mahu menyambut kejayaan anda kerana telah berjaya memperoleh kerja yang lebih baik.

Bayangkan sekali lagi anda ditugaskan oleh bos anda untuk menyiapkan sebuah laporan. Ketika menyiapkan laporan tersebut, anda perhatikan rakan sekerja di satu jabatan dengan anda dimarahi oleh bos. Pada ketika ini, anda telah memulakan kemampuan Theory of Mind untuk menyelidik kenapa bos anda memarahi rakan sekerja anda. Anda dimaklumkan, rakan sekerja yang dimarahi itu turut mendapat tugasan yang sama dengan anda. Apabila memerhatikan kejadian tersebut, dengan kemampuan Theory of Mind, anda akan memastikan kerja diselesaikan dengan baik supaya dapat memenuhi kepuasan bos anda.

Seterusnya, bayangkan anda tiba-tiba menghadapi kesesakan jalan raya di jalan yang sangat jarang mengalami kesesakan. Anda tidak mempunyai lesen memandu dan hal ini meresahkan anda sekiranya kesesakan jalan raya ini adalah akibat daripada semakan jalan raya oleh Jabatan Pengangkutan Jalan (JPJ). Maka, anda membuat keputusan untuk mengambil jalan yang lebih jauh untuk pulang ke rumah walaupun hakikatnya tiada sebarang semakan JPJ yang berlaku.

Hasilnya, anda dapat mempelajari bahawa anda perlu berhati-hati apabila menggunakan pilihan orang lain sebagai pemberat untuk membuat keputusan dalam hidup. Selalunya, anda masih dapat elakkan pengaruh ini dan ia sentiasa berada dalam pengawasan anda. Oleh itu, anda perlu sentiasa sedar apa hakikat yang berlaku, bukan sekadar memerhati berdasarkan permukaan. Apa yang anda nilai berdasarkan kemampuan Theory of Mind mungkin silap dan mungkin juga benar. Apa yang orang ulas dan kadar markah yang sentiasa terpapar di internet mungkin tidak tepat seperti yang anda jangkakan.


Dasar Jimat Cermat (Austeristy) Merupakan Sebuah Kesilapan!

Tahun lepas, kita sentiasa dimomokkan oleh kenyataan negara dilanda masalah hutang yang besar dan suka atau tidak, negara perlu berjimat cermat dalam soal perbelanjaan. Mungkin bagi yang mendengar menganggap ia sekadar satu lagi propaganda politik jadi-jadian. Tetapi dengan langkah-langkah yang diperkenalkan kerajaan hari ini termasuk menangguhkan atau menghentikan beberapa projek mega, ia dilihat selari dengan pendekatan jimat cermat (austerity) yang diamalkan sesetengah negara Eropah hari ini. Jika ada yang mengatakan ia merupakan penyelamat ekonomi negara, anda silap.

Apa itu dasar jimat cermat? Ia merupakan dasar-dasar ekonomi yang diperkenalkan kerajaan bagi mengawal hutang sektor awam. Ia diperkenalkan sebagai respon pihak kerajaan terhadap isu hutang yang besar atau ketidakupayaan mereka membayar hutang pada jangka masa yang ditetapkan. Bila berlakunya situasi kegagalan membayar hutang, ini bukan saja menyebabkan kerajaan atau organisasi berada dalam situasi hutang yang lebih teruk. Bahkan, ia mendorong pemiutang menaikkan lagi kadar pulangan untuk pinjaman-pinjaman seterusnya sekaligus menyukarkan peminjam mendapatkan modal diperlukan.

Dasar jimat cermat ini tidak seharusnya dilihat sebagai pengurangan perbelanjaan kerajaan semata-mata. Ia terdiri daripada beberapa pendekatan jimat cermat. Pertama, pendekatan jimat cermat yang menaikkan lagi kadar cukai bertujuan untuk menyokong lebih banyak perbelanjaan kerajaan. Kaedah ini bertujuan merangsang pertumbuhan ekonomi dan meraih lebih banyak pendapatan melalui kutipan cukai. Pendekatan kedua digelar pendekatan Merkel sempena nama Cancelor Jerman Angela Merkel di mana kerajaan menaikkan kadar cukai dan memotong perbelanjaan yang tidak diperlukan. Ketiga, pendekatan menurunkan kadar cukai dan mengurangkan perbelanjaan kerajaan yang menjadi pilihan penyokong pasaran bebas.

Selepas krisis ekonomi dunia yang berlaku pada 2007 dan 2008, krisis itu mendedahkan kebanyakan negara kepada pengurangan kutipan cukai dan tahap perbelanjaan yang tidak dibendung. Ini mendorong sesetengah negara seperti Great Britain, Sepanyol dan Greece memilih langkah penjimatan untuk mengurangkan kebimbangan masalah belanjawan.

Krisis ekonomi itu turut memberi kesan kepada negara-negara Eropah lain di mana negara-negara zon berkenaan tidak mempunyai kemampuan menangani masalah hutang dengan mencetak mata wang mereka sendiri. Ini mendorong pemiutang seperti Kesatuan Eropah (EU) menekan sesetengah negara ini untuk mengawal perbelanjaan mereka secara agresif dan situasi ini kadangkala mencetuskan pertelagahan seperti yang berlaku pada tahun lepas antara EU dengan Itali.

Berkenaan soal cukai dan dasar jimat cermat ini, ada yang melihat pemotongan cukai boleh menjana pertumbuhan ekonomi sesebuah negara. Idea ini merupakan hasil cetusan bekas penasihat Presiden Ronald Reagan iaitu Arthur Laffer. Tetapi ramai pakar ekonomi dan penganalisis polisi berpandangan menaikkan kadar cukai masih cara terbaik untuk menambah pendapatan negara. Contohnya, Greece menaikkan kadar cukai barang dan perkhidmatan (GST/VAT) mereka dari 10% kepada 23% pada tahun 2010 dan mengenakan tarif sebanyak 10% ke atas kereta import. Athens turut menaikkan cukai pendapatan bagi golongan berpendapatan tinggi dan mengenakan beberapa cukai baru ke atas hartanah.

Sebut tentang pengurangan perbelanjaan kerajaan, ia dianggap cara paling berkesan mengurangkan defisit. Memang mudah memperkenalkan cukai baru atau menaikkan kadar cukai sedia ada tetapi wang tersebut tidak disalurkan kepada golongan yang memerlukan. Nak tahu apa bentuk pengurangan perbelanjaan kerajaan? Berikut beberapa contoh:

1. Pengurangan geran dan subsidi.2. Pengurangan program pembahagian semula kanak-kanak.3. Pemotongan gaji atau pembekuan kenaikan gaji.4. Pembekuan pengambilan tambahan kakitangan awam dan pembuangan kakitangan awam berstatus kontrak.5. Kenaikan pelbagai jenis cukai dari cukai pendapatan hingga cukai korporat.

Isu sama ada kaedah jimat cermat ini berguna kepada ekonomi menjadi topik perdebatan ramai pihak. Bagi penyokong kaedah ini, mereka melihat defisit yang dialami sesebuah negara boleh menjejaskan pertumbuhan ekonomi. Sementara penentang kaedah ini melihat perbelanjaan kerajaan merupakan satu-satunya cara bagi menampung kekurangan perbelanjaan swasta semasa krisis berlaku.

Mereka berpandangan perbelanjaan sektor awam yang baik boleh mengurangkan kadar pengangguran dan menambah bilangan pembayar cukai kepada kerajaan. Pakar ekonomi seperti John Maynard Keynes melihat kerajaan perlu meningkatkan perbelanjaan mereka bagi menampung kejatuhan permintaan pihak swasta. Sekiranya permintaan tidak meningkat dan tidak distabilkan oleh kerajaan, angka pengangguran pasti akan meningkat dan krisis ekonomi sedia ada akan jadi berpanjangan.

Satu contoh yang kita boleh lihat berkenaan langkah jimat cermat ialah Great Britain. Langkah pemotongan perbelanjaan dan pembayaran hutang dibuat oleh Chancellor of the Exchequer George Osborne pada tahun 2010. Langkah tersebut dibuat atas alasan mengurangkan defisit perbelanjaan negara yang tinggi dan hutang negara yang semakin bertambah. Tetapi kenyataannya ketika itu bahawa ia merupakan sebahagian daripada prospek pertumbuhan jangka panjang ekonomi Britain bukan saja dibangkang Tabung Mata Wang Sedunia (IMF) tetapi juga diperlihatkan oleh banyak statistik akibat dasar mengarut ini.

Profesor Emeritus John Weeks dalam artikelnya yang bertajuk ‘Ending austerity: why public spending is key to building a stable and fair economy’ untuk Forum Ekonomi Progresif menyifatkan tindakan Whitehall memotong perbelanjaan mereka mengakibatkan berlakunya pengurangan permintaan barangan dan perkhidmatan seperti ubat-ubatan dan peralatan perubatan.

Bila ini berlaku, syarikat-syarikat yang membekalkan barangan sebegini terpaksa mengurangkan pekerja dan mengurangkan pelaburan mereka. Pengurangan ini mengakibatkan berlakunya pengurangan pendapatan isi rumah dan pihak korporat sekaligus mengurangkan kutipan cukai yang diterima kerajaan. Weeks juga berpandangan pengurangan dari segi defisit dan pinjaman kerajaan lebih sedikit daripada pengurangan perbelanjaan yang digerakkan pihak kerajaan itu sendiri.

Jika anda rasa impak dari langkah jimat cermat Britain ini nampak tak seberapa, lihat angka-angka ini. Sejak Osborne memperkenalkan dasar jimat cermat pada tahun 2010, kadar KDNK negara berkenaan berkurangan setiap tahun dengan angka 2018-2019 sebanyak 99.4 bilion paun dan jangkaan kehilangan KDNK sebanyak 117 bilion paun pada tahun 2022-2023. Sementara isi rumah Britain pula mengalami pengurangan pendapatan sebanyak 3,600 paun sterling pada tahun ini saja.

Bagi Chancellor of the Exchequer bayang-bayang dari Parti Buruh iaitu John McDonnell, situasi ini jelas menunjukkan langkah jimat cermat yang diperkenalkan Osborne bukan saja mengarut tetapi juga menjejaskan keharmonian masyarakat berikutan pertambahan dari segi ketidaksamaan pendapatan dan ketidakstabilan dalam masyarakat. Ini ditambah dengan pendedahan peningkatan bilangan kanak-kanak yang ditempatkan di petempatan sementara sebanyak 70% sejak Parti Konservatif berkuasa pada tahun 2010. Dan bilangan orang yang tiada rumah yang mati di jalanan meningkat sebanyak 24% sejak lima tahun lepas dengan hampir 600 orang mati di England dan Wales pada tahun 2017.

IMF dalam satu laporannya turut menyelar dasar jimat cermat yang dipilih sesetengah negara termasuk Britain. Panel penyelidikan ekonomi IMF terdiri daripada Jonathan Ostry, Prakash Loungani dan Davide Furceri melihat dasar jimat cermat hanya berbaloi sekiranya faedah langkah-langkah penjimatan mengatasi keburukan dasar berkenaan.

Menurut mereka, langkah yang dikatakan dapat menurunkan tahap hutang di mana kerajaan perlu memilih langkah iaitu menambah cukai sedia ada, mengurangkan perbelanjaan atau melakukan kedua-duanya. Kos kenaikan cukai atau pengurangan perbelanjaan kerajaan dilihat jauh lebih tinggi daripada pengurangan risiko untuk mengurangkan tahap hutang. Ketiga-tiga panel turut menolak dasar jimat cermat bagus untuk pertumbuhan ekonomi dan melihat ia menambah lagi kadar pengangguran jangka panjang sebanyak 0.6%.

Jadi, sedikit nasihat kepada empunya badan di atas. Sudah-sudahlah menjaja cerita hutang ke hulu dan ke hilir. Nak jana pertumbuhan, ia perlu dibuat dengan berbelanja bukannya dengan melancarkan pemotongan perbelanjaan kerajaan, membatalkan atau menangguhkan projek-projek sedia ada. Buktinya sudah ada di depan mata sama ada di Greece atau di Britain. Tolonglah, hujah dasar jimat cermat merupakan penyelamat ekonomi bukan saja satu hujah basi tetapi bahan jenaka pakar-pakar ekonomi di serata dunia.

SUMBER

1. Woodcock, Andrew. (2019). The Independent. Austerity has cut UK GDP growth by almost £100bn, new report says. https://www.independent.co.uk/news/business/news/austerity-uk-gdp-growth-tax-economy-chancellor-philip-hammond-a8789866.html

2. Weeks, John. (2018). The Conversation. Ending austerity: why public spending is key to building a stable and fair economy. https://theconversation.com/ending-austerity-why-public-spending-is-key-to-building-a-stable-and-fair-economy-102145

3. Elliot, Larry. (2016). The Guardian. Austerity policies do more harm than good, IMF study concludes. https://www.theguardian.com/business/2016/may/27/austerity-policies-do-more-harm-than-good-imf-study-concludes

4. Merrick, Rob. (2018). The Independent. George Osborne denies his austerity caused homelessness crisis: ‘It’s not a lack of money’. https://www.independent.co.uk/news/uk/politics/george-osborne-austerity-homeless-crisis-housing-spending-cuts-economy-conservatives-a8695861.html

5. Kenton, Will. (2018). Investopedia. Austerity.https://www.investopedia.com/terms/a/austerity.asp


Kisah Makan Malam Seekor Lembu Berusia 50, 000 Tahun Yang Lalu

Peniaga makanan mesti tahu daging lembu tua mesti liat. Jadi semua pakat-pakat beli daging lembu dewasa (atau anak lembu terus).

Kalau ada rezeki, ada stok. Tiada rezeki untuk hari itu, terpaksa cari daging tanpa kira usia lembu.

Kebanyakan lembu pergi buat selamanya sebelum mencapai usia tiga tahun. Anggaran paling baik boleh kata dalam lingkungan 24 hingga 36 bulan.

Tetapi ada satu majlis makan malam yang guna lembu 600,000 bulan (50,000 tahun). Apa ceritanya?

Begini.

Amerika Syarikat walaupun bersatu sebagai negara mengamalkan undang-undang berbeza prinsip. Ada negeri membenarkan sesuatu yang dilarang negeri lain, senang cakap.

Setiap negeri boleh kata mematuhi adat istiadat masing-masing. Salah satu negeri ini adalah Alaska, yang melarang jual beli daging haiwan bυrυan.

Kata kunci di sini adalah “haiwan bυrυan”, bukannya “haiwan dibυrυ”. Jadi kalau nampak seladang (bison) mαti tepi jalan sebab pυtυs cinta sekalipun, orang ramai tidak dibenarkan ambil daging.

Ramai yang ikut peraturan. Ada yang tidak endah.

Penemuan Luar Biasa

Pasangan Walter dan Ruth Roman membawa anak-anak mereka ke pekan Fairbanks untuk mencari emas.

Mereka menggali satu kawasan dengan menggunakan mesin hidraulik. Kebetulan mesin ini mencairkan takungan air berlumpur yang sudah lama beku.

Dalam takungan ini, mereka terjumpa bαηgkαi seekor lembu… masih dalam keadaan elok (Rozell, 2002).

Terus mereka menghubungi pihak Universiti Alaska yang pantas menghantar pakar paleontologi Dale Guthrie. Beliau mengenal pasti jenis lembu ini adalah seladang (Bison priscus) yang usianya mesti puluhan ribu tahun.

Guthrie sedar yang bαηgkαi seladang boleh cair jika dibiar lama. Jadi beliau mengambil daging daripada bahagian leher untuk dibekukan. Bangkai itu dibiar dalam bongkah air berlumpur (yang masih belum cair sepenuhnya).

Daging leher ini mendedahkan segala-galanya tentang seladang ini. Mereka siap beri nama: Blue Babe. Kajian makmal mengenal pasti usia Blue Babe sekurang-kurangnya 36,000 tahun.

Teknologi lebih moden kemudian mengesahkan Blue Babe mαti 50,000 tahun yang lalu. Jadi mudah kata, Blue Babe hidup semasa Zaman Ais.

Dan ia tidak mαti kerana manusia prasejarah. Sebaliknya, Blue Babe menjadi mαηgsα singa spesis Panthera leoatrox (Harington & Naughton, 2003).

Bαηgkαi Blue Babe terus beku selepas mαti. Kira ada sesuatu yang berlaku, menyebabkan singa tersebut tinggalkan mαηgsαnya. Mungkin Blue Babe sempat melαwαη tetapi mαti kerana kecederααn terlalu pαrαh.

Setelah bertahun mengkaji, pasukan Guthrie sebulat suara bersetuju yang tiada apa lagi boleh diketahui daripada sampel leher ini… tiada apa kecuali satu benda saja: rasanya.

Mereka tidak boleh menjual daging Blue Babe. Masih terikat dibawah akta larangan. Jadi senang cerita, makan sajalah.

Memang gila kalau buat steak guna daging leher. Jadi mereka campak sayur dan rempah punya banyak, dan buat sup saja.

Guthrie mendapati daging Blue Babe ada beberapa bau. Pertama sekali, baunya sama seperti bau daging lembu moden. Tetapi ada sedikit sebanyak bau tanah dan cendawan.

Lapan orang dijemput ke majlis makan malam. Dan setiap seorang menghabiskan mangkuk sup mereka. Mungkin sedaplah jawabnya.

Kalau kata tidak sedap, kena tebal muka pula. Tetapi yang pasti, tiada seorang pun jatuh sakit kerana apa-apa kuman.

RUJUKAN:

Harington, C., & Naughton, D. (2003). Annotated Bibliography of Quaternary Vertebrates of Northern North America: With Radiocarbon Dates. University of Toronto Press. Halaman 117.

Rozell, N. (2002, April 25). Blue Babe, A Messenger from the Ice Age. Alaska Science Forum.


Asal Usul Nama Malaysia Dan Melayu

Baru-baru ni viral satu kulit depan buku yang ditulis pada tahun 1919 bertajuk “Malaysia”. Jadi ramai pun terkejut sebab ramai duk ingat nama Malaysia cuma wujud selepas tahun 1963.

1. Nama “Malaysia” dah wujud lama dah, paling awal ialah tahun 1835 dalam peta yang dilukis oleh Thomas G. Bradford, seorang ahli geografi US. “Malaysia” ialah versi Bahasa Inggeris istilah “Malaisie” yang dicipta oleh Jules Dumont d’Urville, seorang pelayar berbangsa Perancis pada 3 tahun sebelum itu.

2. Apa yang dimaksudkan sebagai “Malaisie” ialah “Kepulauan Melayu” yang merangkumi pulau-pulau Sumatera, Singapura, Jawa, Borneo, Filipina, Sulawesi, Maluku dan Nusa Tenggara. Tanah Melayu ialah semenanjung, bukan pulau, jadi ia bukan sebahagian daripada “Kepulauan Melayu” atau “Malaysia”.

3. Kenapa dinamakan sebagai “Kepulauan Melayu”? Sebabnya bacalah sendiri apa yang omputih ni tulis:

“Malaisia (Fr. Malaisie), or the Malay Archipelago … derives its name from the circumstances that the inhabitants, for the most part, belong to the great Malay Race” (Thomas Baldwin, A Universal Pronouncing Gazetteer, 1854, halaman 354)

“All ethnic regions should be named from the tribes that inhabit them … Thus by Malayu-Land I understand all districts, whether geographically united or not, that are possessed by communities of Malayu, and by Malays and Malayus I understand men of the Malayu race and language” (The Journal of the Indian Archipelago and Eastern Asia, Vol. 4, 1850, halaman 277)

So basically omputih dulu panggil manusia dekat this whole region (Tanah Melayu, Indonesia, Filipina) sebagai “Melayu”. Mau mengamuk ra’ayat Malaysia Baharu kalau ada orang buat demikian hari ini. Dan this whole region namanya kalau yang pulau, “Malaysia”, yang semenanjung, “Malaya”.

Lepas penjajah semua sudah berambus, negara-negara di sini masing-masing pasang niat nak bina “superstate” yang merangkumi keseluruhan kawasan Kepulauan Melayu dan dinamakan sebagai Malaysia. Antara negara yang pernah cuba buat demikian ialah Filipina ketika kepimpinan Manuel Quezon (1935-1944).

Soekarno kurang minat dengan nama “Malaysia”, dia lebih suka istilah “Indian Archipelago” (Kepulauan India) atau singkatannya “Indonesia” dan mahu membina “Indonesia Raya” yang merangkumi Borneo. Jadi apabila Tunku memasukkan Sabah dan Sarawak ke dalam persekutuan baharu yang bernama “Malaysia”, Soekarno rasa macam kena sailang dan dia mengisytiharkan “Ganyang Malaysia”.

So kalau ada orang memandai kata nama Malaysia dah tak ada kena mengena dengan identiti Melayu, kasi ketuk sikit kepala dia suh dia diam-diam dan kaji sejarah dulu.


Kelicikan IKEA Yang Berjaya Mengatasi Gelombang Boikot

Baru-baru ini seruan untuk memboikot produk daripada Sweden seperti Ikea dan H&M telah dilancarkan oleh sesetengah pihak. Semuanya berpunca daripada tindakan seorang ahli politik Sweden yang membakar kitab suci Al-Quran secara terang-terangan.

Kejadian mendapat kecaman daripada umat Islam seluruh dunia. Kerajaan Sweden pulak hanya mampu berdiam diri sahaja. Persoalannya macam mana Ikea nak atasi masalah boikot dekat Malaysia? Ye lah orang kita bila boikot, memang kosong terus kedai itu.

Untuk kita boleh tengok peristiwa yang melanda Mekdi pada sekitar tahun 2013 atau 2014. Ketika itu Israel telah menyerang Palestin secara besar-besaran. Pelbagai kecaman telah diberikan oleh rakyat dan negara Islam terhadap tindakan terkutuk Israel. Macam biasa, Israel cuma pekakkan telinga sebab deme tahu kecaman ini tidak beri apa-apa kesan pun.

Di Malaysia pulak telah timbul satu dakwaan bahawasanya Mekdi merupakan antara penyumbang dana kepada Israel. Bermakna segala senjata yang membedil Palestin itu terdapat sedikit sebanyak dana daripada Mekdi. Bila berita ni tersedar terus kecoh satu Malaysia.

Sebab Mekdi merupakan antara rangkaian makanan segera terbesar di Malaysia. Malah Mekdi menjadi tempat lepak anak-anak muda dan ibu-bapa yang nak bawa anaknya makan. Bermula daripada tersebarnya dakwaan tersebut, Mekdi terus diboikot oleh hampir keseluruhan rakyat Malaysia.

Rakyat Malaysia punya boikot memang bersungguh-sungguh. Mekdi yang sebelum ini terlalu padat, terus jadi kosong macam tempat yang dalam lama ditinggalkan. Orang pun takut yang singgah makan di sana sebab akan dituduh bersekongkol dengan Israel.

Paling teruk sekali Mekdi terdedah dengan vandalisme. Katanya itu sebagai balasan atas dana yang diberikan kepada Israel. Para pekerja juga tidak terlepas daripada kecaman dan cacian oleh segelintir rakyat Malaysia.

Bagi memastikan gelombang boikot ini tidak membesar sehingga menjejaskan perniagaan, mereka telah mengeluarkan kenyataan bahawa Mekdi Malaysia tiada kaitan dengan pemberian dana kepada Israel. Mekdi Malaysia bukan beroperasi di bawah mana-mana syarikat daripada Israel.

Tapi kita ni tak nak dengar fakta yang benar sebegitu. Maklumlah sikit-sikit kata ada the hidden hand lah dan semuanya telah dirancang. Disebabkan kita jenis sangat nak beremosi, nak dapatkan balik kepercayaan pun kena guna emosi. Mekdi laksanakan promosi beli 1 percuma 1. Secara perlahan-lahan Mekdi kembali dipenuhi dan orang ramai mula melupakan boikot.

Bagi Ikea pula, mereka agak bijak. Sebab tak keluarkan apa-apa kenyataan mengenai tindakan ahli politik Sweden dan boikot. Dalam nak boikot ni juga ada kelemahannya tersendiri. Antaranya adalah boikot ni sangat sukar untuk bertahan dalam masa yang begitu lama. Apabila sudah tepu, boikot akan dilupakan dan kedai kembali dipenuhi pelanggan.

Seterusnya boikot ni juga akan beri masalah kepada pelanggan. Sebab deme perlu cari pengganti yang sama ataupun sesuai dengan kedai yang telah diboikot. Macam kes Ikea ni, tak ada lagi kedai yang seumpama itu di Malaysia. Biasanya kalau kita masuk ke kedai perabot mesti akan rasa serabut. Kita pun tak lah nak pergi kedai perabot selalu.

Ikea ni gamenya lain sikit sebab dia gunakan makanan terutamanya meatball untuk pancing orang datang beli perabot. Kalau tak beli perabot pun, paling tidak beli lah makanan lain. Dekat sini kita nampak meatball ni menjadi daya penarik untuk lebih ramai pelanggan datang.

Ikea pun sekali lagi guna taktik yang sama untuk melawan gelombang boikot. Apa yang Ikea buat adalah lancarkan makanan baru iaitu Beef Wellington yang berharga RM46. Makanan baru ni bukan suka-suka je Ikea nak lancarkan. Sebab sebelum ini Gordon Ramsay Bar & Grill telah dibuka di negara kita. Antara menu paling popular adalah Beef Wellington tapi harga dia sangat mahal.

Jadi Ikea lancarkan Beef Wellington versi mereka sebagai alternatif. Secara tak langsung pelanggan mula memenuhi Ikea kembali demi Beef Wellington. Seruan boikot perlahan-lahan akan hilang.

Apa boleh kita belajar adalah tawarkan perkara ataupun benda yang diperlukan oleh masyarakat. Mereka pun terus tak ada sebab nak boikot.


Khalifah Umar Abdul Aziz: Jelmaan Umar Al-Khattab Ketika Dinasti Umaiyyah

• Umar bin Abdul Aziz atau digelar Umar II lahir di Hawlan, Mesir pada tanggal 2 November 682 M bersamaan 26 Safar 101 H.

Para ulama berpendapat pada tahun kelahiran Umar Abdul Aziz juga merupakan tahun terjadinya tragedi pembunuhan Hussein bin Ali r.a di Karbala, Iraq serta tahun kewafatan isteri Rasulullah saw iaitu Saiditina Maimunah r.a.

• Pada waktu ini ayahnya, Abdul Aziz bin Marwan menjadi gabenor di Mesir ketika zaman pemerintahan Khalifah Abdul Malik bin Marwan ( saudara Abdul Aziz ).

Ibunya, Laila binti Asim bin Umar al-Khattab merupakan salah seorang cucu perempuan Khalifah Umar al-Khattab r.a.

• Umar telah diberikan pendidikan agama sejak dari kecil lagi oleh Abdul Aziz dengan menghantar Umar ke Madinah untuk berguru ilmu agama dengan al-Dhahhak bin Uthman al-Hizami.

• Antara yang menjadi guru Umar juga ialah:

1. Muhammad bin Ka’ab
2. Maimun bin Mehran.
3. Abdullah bin Umar al-Khattab ( mengajar ilmu hadis ).
4. Sholeh bin Kaisan ( guru utamanya ).
5. Ubaidillah bin Adillah ( mengajar membaca dan menulis ).

• Sebelum dihantar ke kota Madinah, Abdul Aziz pernah meminta pertolongan anaknya, Umar untuk membantunya dalam menguruskan pentadbiran di Mesir. Tetapi Umar yang pada masa itu belum berminat dengan bidang kepimpinan atau pengurusan negara telah memohon kepada ayahnya supaya menghantarnya dahulu menuntut ilmu dengan para tabiin yang masih hidup di Madinah.

• Setelah kewafatan ayahnya pada tahun 709 M, Umar bersama ibu dan adiknya dipanggil oleh Khalifah Abdul Malik untuk datang ke ibukota Dinasti Bani Umayyah iaitu kota Damaskus. Berlalu beberapa tempoh waktu maka Khalifah Abdul Malik mengahwinkan anaknya, Fatimah binti Abdul Malik dengan Umar setelah beliau kagum dengan peribadi dan akhlak yang dimiliki oleh Umar.

• Senarai anak dari hasil perkahwinan Umar dengan Fatimah.

Anak lelaki, iaitu:

1. Abdul Malik.
2. Abdul Aziz.
3. Abdullah.
4. Ibrahim.
5. Ishak.
6. Yaakub.
7. Bakar.
8. Musa.
9. Yazid.
10. Ziyad.

Anak perempuan, iaitu:

11. Aminah.
12. Ummu Ammar.
13. Ummu Abdullah.

Menjadi Gabenor Madinah

• Umar dilantik menjadi gabenor di Madinah ketika zaman pemerintahan sepupunya, Khalifah Walid bin Abdul Malik pada tahun 706 M.

• Umar menjadi hartawan ketika beliau memegang jawatan sebagai gabenor di Madinah sehingga banyak harta miliknya dibahagi kepada golongan yang tidak berkemampuan dan secara tidak langsung menyebabkan penduduk Madinah menyukai pentadbirannya (berita keadilan dan kepimpinannya menyebabkan ramai penduduk dari luar berhijrah dan datang tinggal di Madinah).

• Pada waktu ini juga, al-Hajjaj bin Yusuf yang menjadi gabenor di Iraq. Hajjaj mempunyai sikap yang bengis dan suka menumpahkan darah sesama Muslim menyebabkan ramai penduduk Iraq membencinya lalu mereka keluar beramai-ramai berhijrah menuju ke Madinah.

(al-Hajjaj yang berang dengan perlakuan penduduk Iraq yang meninggalkannya terus mengutus satu surat permohonan kepada Khalifah Walid untuk memecat Umar dari jawatan gabenor Madinah).

Khalifah Walid terpaksa memecat Umar apabila al-Hajjaj mengancamnya untuk melakukan pemberontakan menggulingkan pemerintahan Dinasti Bani Umayyah.

(Walaupun pemecatan Umar dari jawatan gabenor Madinah ditentang oleh seluruh penduduk Madinah tetapi Khalifah Walid tetap dengan keputusannya).

• Imam Malik r.a berkata:

“Umar telah dilucutkan jawatannya sebagai gabenor Madinah pada tahun 93 H. Sewaktu Umar dalam perjalanan keluar dari kota Madinah, beliau menangis sambil berkata kepada pembantunya: “Wahai Muzahm. Aku bimbang dan sedih sekiranya aku ini tergolong di dalam golongan manusia yang keluar (dari Madinah) kerana dibenci oleh penduduk Madinah.”

Menjadi Khalifah

• Khalifah Sulaiman bin Abdul Malik jatuh sakit setelah pulang dari solat Jumaat. Beliau yang berasa kematiannya semakin hampir telah menulis satu surat wasiat untuk mewariskan kepimpinan kepada anak lelakinya, Ayub bin Sulaiman.

Raja bin Haiwah (merupakan pembantu peribadi Khalifah Sulaiman) menasihati Khalifah Sulaiman untuk membatalkan surat wasiat itu dengan alasan anaknya, Ayub masih kecil dan belum baligh. Setelah itu, Khalifah Sulaiman ingin pula menamakan anaknya yang lain iaitu Daud bin Sulaiman sebagai khalifah seterusnya, tetapi keinginan Khalifah Sulaiman ditolak oleh Raja dengan alasan anaknya, Daud hilang di Konstantinopel dan belum ditemui. Saudaranya, Yazid bin Abdul Malik tiada di Syam pada ketika ini sehingga menyebabkan Khalifah Sulaiman menangguhkan wasiatnya ini.

Setelah dua hari memohon petunjuk kepada Tuhan dari solat isthikarahnya, akhirnya Khalifah Sulaiman menunjukkan Umar bin Abdul Aziz sebagai khalifah penggantinya.

Surat wasiat ini ditulis oleh Khalifah Sulaiman sendiri. Raja bin Haiwah bertanggungjawab memegang surat ini dan merahsiakan perlantikan calon khalifah daripada pengetahuan sesiapapun.

• Di antara kandungan surat wasiat ini adalah:

1. Umar bin Abdul Aziz dilantik menjadi khalifah setelah kewafatannya.

2. Yazid bin Abdul Malik menjadi khalifah setelah Umar bin Abdul Aziz.

• Khalifah Sulaiman memerintahkan Ka’ab bin Jabir untuk memanggil ahli keluarganya datang ke istana. Mereka semua datang ke istana dan kedatangan mereka disambut oleh Raja.Lalu Raja pun menyatakan surat ini merupakan surat wasiat calon khalifah seterusnya dan mereka (keluarga Umayyah/Sulaiman) wajib membai’ah calon ini sebagai khalifah yang sah. Semua ahli keluarga Umayyah yang hadir akur dengan segala keputusan yang telah ditetapkan oleh Khalifah Sulaiman.

Umar datang pula menemui Raja dan berkata bahawasanya hubungan beliau dengan Khalifah Sulaiman amat baik dan beliau takut namanya tercalon untuk menjadi khalifah seterusnya. Umar meminta Raja untuk memberitahunya siapakah nama calon khalifah tersebut, tetapi Raja menolak permintaan Umar. Umar pun berlalu pulang dalam keadaan kesal.

Setelah itu, Hisyam bin Abdul Malik pula datang ke istana Khalifah Sulaiman kerana beliau ingin tahu calon khalifah tersebut. Hisyam datang menemui Raja dan menyatakan hasratnya yang ingin mengetahui siapakah calon khalifah yang dinyatakan oleh Khalifah Sulaiman. Raja mengetahui hasrat Hisyam yang menginginkan kuasa sebagai khalifah, menolak permintaannya.Hisyam yang kecewa berlalu pergi dan pulang ke rumahnya.

• Khalifah Sulaiman akhirnya wafat di dalam pembaringannya pada tanggal 1 Oktober 717 M.

• Raja memanggil seluruh penduduk kota Damsyik berhimpun di masjid Daabaq untuk memerintahkan mereka supaya berbai’ah kepada khalifah baharu. Tatkala diumumkan Umar dilantik sebagai khalifah baharu, Hisyam menentang untuk membai’ah Umar. Raja berkata kepada Hisyam yang dia akan memancung kepala Hisyam sekiranya tidak berbai’ah kepada perlantikan Umar. Hisyam pun bersetuju sambil berkata kepada Umar:

“Innalillhiwainnailaihiroojiun. Sepatutnya jawatan khalifah diturunkan kepada anak-anak Abdul Malik, tetapi engkau mengambilnya dari kami”.

Umar membalas kembali: “IInnalillhiwainnailaihiroojiun, sesungguhnya perlantikanku sebagai khalifah adalah bala keatasku. Maka aku sangat keberatan untuk menerimanya..”.

( Ketika diumumkan namanya sebagai khalifah, Umar menangis kerana beliau berasa ini adalah nasib buruk keatasnya ).

• Khalifah Umar Abdul Aziz dipilih secara demokrasi walaupun perlantikannya mengikut ketetapan wasiat Khalifah Sulaiman. Sebahagian ahli sejarah berpendapat faktor perlantikannya yang lain adalah rakyat Syam dan Haramain berbai’ah kepadanya secara sebulat suara tanpa bantahan. Ini menunjukkan perlantikannya sebagai khalifah ini secara tidak langsung melahirkan kembali ‘wajah’ perlantikan pemimpin Islam melalui sistem Syura dan bukannya monarki.

• Setelah jenazah Khalifah Sulaiman dikebumikan berdekatan Daabaq, datang suatu rombongan istana yang terdiri daripada pasukan pengawal dan haiwan tunggangan mewah yang ingin menghantarkannya ke istana. Umar menolak kesemua itu dan beliau menaiki baghal miliknya dan menuju ke masjid Daabaq. Khalifah Umar memulakan ucapan pertamanya sebagai khalifah di masjid Daabaq dan setelah itu beliau melaksanakan langkah pertamanya untuk memulihkan segala kerosakan yang berlaku ketika zaman pemerintahan Khalifah Sulaiman.

(Haiwan tunggangan mewah yang terdiri daripada beberapa ekor kuda yang cantik dijual oleh Khalifah Umar dan hasil jualan tersebut dimasukkan ke dalam simpanan Baitulmal).

• Fakta tambahan:

1. Makam Khalifah Sulaiman dimusnahkan oleh ISIS pada bulan Ogos tahun 2014.

2. Khalifah Umar menjadi pemimpin ketika memasuki umur 36 tahun.

3. Tarikh perlantikannya dalam kalendar Hijrah: bulan Safar 99 H.

4. Segala kekayaan Khalifah Umar sepanjang masa menjadi gabenor di Madinah dan peninggalan harta pusaka ayahnya yang banyak diserahkan kepada Baitulmal sebaik sahaja beliau menjawat jawatan khalifah.

5. Serangan ke atas kota kubu Konstantinopel ditangguhkan di atas arahan Khalifah Umar dan kesemua operasi perluasan kuasa Islam diberhentikan serta merta. Tentera Islam dipanggil pulang ke kampung halaman masing-masing setelah mereka menghadapi fasa peperangan Arab-Byzantine sejak zaman pemerintahan Khalifah Uthman bin Affan.

• Khalifah Umar memerintahkan kepada sesiapa yang pernah mengambil barang milik orang lain secara zalim pada zaman Khalifah Sulaiman supaya mengembalikan semula barangan tersebut kepada empunya badan. Langkah pertama Khalifah Umar ini berjalan dengan lancar sehingga kesemua barangan dipulangkan secara adil kepada pemiliknya masing-masing.

1. Khalifah Umar menolak permintaan penjaga Kaabah untuk menukar kelambu Kaabah yang baharu dengan alasan duit yang digunakan untuk peruntukan membuat kelambu yang baharu lebih baik digunakan untuk menolong fakir miskin.

2. Orang-orang miskin yang sebelumnya hanya menjual kayu api di laluan para musafir menjadi kaya-raya berkat dana-dana sumbangan pemberian Khalifah Umar.

3. Khalifah Umar merehatkan baghalnya selama tiga hari apabila mengetahui haiwan tunggangannya itu bekerja tanpa henti.

4. Khalifah Umar memerintahkan sebuah tempat pemandian awam mengikis gambarnya yang terlukis di dinding bangunan tersebut.

Walaupun bidang seni lukisan telah berkembang dari zaman Khalifah Abdul Malik, tetapi Khalifah Umar mengambil ijtihadnya untuk melarang melukis wajahnya di mana-mana dinding bangunan.

5. Di dalam surat rasmi negara tulisan Khalifah Umar kepada para gabenornya, selalunya terkandung hanya tiga isi utama iaitu:

a. Menghidupkan sunnah Rasulullah saw.
b. Membasmi bidaah.
c. Membahagikan harta secara adil di dalam kalangan umat Islam.

6. Khalifah Umar memerintah gabenornya di Palestin iaitu Abdullah bin Auf untuk menghancurkan sebuah rumah maksiat yang dikenali sebagai Qah, terletak di al-Jumrak dan kesemua bekas-bekas runtuhan Qah ini dilemparkan ke dalam laut.

7. Mengingati para gabenornya supaya tidak mengikuti corak pentadbiran bekas gabenor Iraq iaitu al-Hajjaj bin Yusuf al-Thaaqafi yang menyeleweng harta zakat, melambatkan solat lima waktu dan menebarkan kezaliman yang memburukkan agama Islam.

8. Khalifah Umar hanya memohon perlindungan dari Allah swt, sehinggakan jumlah pengawal khalifah dikurangkan kepada 300 orang dan hanya melantik tiga orang polis sahaja.

9. Khalifah Umar menolak untuk tinggal di istana khalifah yang megah sebaliknya beliau lebih menyukai tinggal di rumahnya yang kecil bersama isteri dan anak-anaknya.

10. Khalifah Umar pernah teringin untuk memakan buah anggur tetapi beliau membatalkan hasratnya kerana tidak mempunyai duit untuk membelinya.

11. Khalifah Umar menyumbangkan tanah miliknya di Khaibar ke dalam senarai harta milik rakyat di Baitulmal.

Tanah ini adalah hadiah daripada ayahnya, Abdul Aziz.

12. Pakaiannya hanya sehelai sahaja ketika beliau menjadi khalifah sehingga menjelang hari kewafatannya.

( Dicatatkan oleh Raja bin Haiwah, pakaiannya ini hanya berharga sekitar 12 dirham ).

13. Selepas dilantik menjadi khalifah, Khalifah Umar tidak lagi menyetubuhi isterinya kerana beliau terlalu sibuk menguruskan hal negara dan menjaga hak rakyatnya.

Fatimah tidak marah ataupun merajuk, bahkan beliau sangat menyokong segala usaha Khalifah Umar untuk memakmurkan negara.

14. Khalifah Umar sangat berhati-hati dalam menggunakan harta negara sehinggakan beliau mengasingkan lilin untuk kegunaan dalam urusan negara dan untuk kegunaan peribadi.

15. Walaupun hanya kehilangan satu dinar di dalam Baitulmal, Khalifah Umar tetap akan menyalahkan kecuaian ke atas dirinya.

16. Madu Lubnan merupakan salah satu makanan kegemaran Khalifah Umar sehinggakan bekalan madu tersebut habis di rumahnya. Isterinya, Fatimah menghantar utusan ke Lubnan untuk membeli madu tersebut dan setelah itu, madu Lubnan dibawa ke Khalifah Umar. Apabila Khalifah Umar mengetahui kenderaan yang membawa madu untuknya adalah kenderaan penghantar surat (harta negara) maka beliau mengambil madu tersebut dan menjualkannya ke pasar. Hasil jualan madu Lubnan tidak diambil oleh Khalifah Umar, malahan beliau memasukkan duit tersebut ke dalam Baitulmal.

17. Khalifah Umar pernah memarahi dan memukul anaknya kerana anaknya mengambil buah epal dari harta rampasan perang tanpa izin.

18. Khalifah Umar menutup hidungnya apabila terbau ciuman wangian minyak kasturi dari dalam Baitulmal.

19. Setelah setiap kali solat di masjid, Khalifah Umar akan duduk sebentar di hadapan masjid sambil mengangkat tangan kepada orang yang lalu-lalang di hadapannya.

20. Setiap hari, Khalifah Umar akan melantik seorang utusan ke kawasan orang awam untuk melaungkan kata-kata seperti:

a. “Di mana orang yang berhutang, tetapi tidak mampu membayarnya?”.
b. “Di mana orang yang ingin menikah tetapi tidak berkemampuan?”.
c. “Di mana anak yatim dan orang miskin?”.

Sesiapa yang datang bertemu dengan utusan itu dengan alasan-alasan terbabit, akan terpenuhi segala permintaannya.

21. Khalifah Umar menebus kesemua orang ataupun tentera Islam yang ditawan oleh musuh sehinggakan harta di dalam Baitulmal habis digunakannya.

22. Hasil tahunan tinggalan Khalifah Sulaiman yang asalnya berjumlah sekitar 40 ribu dinar berkurangan kepada 400 dinar sahaja disebabkan Khalifah Umar banyak menggunakan harta tersebut untuk menolong fakir miskin dan juga kutipan pajak dikurangkan pada zaman pemerintahannya.

23. Walaupun hasil tahunan negara berkurangan, rakyat pada zaman pemerintahannya menjadi kaya raya sehingga Umar bin Usaid berkata:

“Demi Allah! Pada suatu ketika datang seorang lelaki kaya yang membawa timbunan harta yang banyak menemui aku. Maka, lelaki itu menolong pertolongan dari aku untuk membahagikan harta miliknya kepada orang yang tidak berkemampuan”.

Lelaki tersebut tidak tahu kepada siapa mahu diberikan harta miliknya kerana kesemua orang miskin pada waktu itu sudah menjadi hartawan.

( Waktu ini terjadi pada akhir-akhir pemerintahan Khalifah Umar ).

24. Pada setiap malam, Khalifah Umar akan duduk berkumpul bersama para ulama fiqih untuk membahas pelbagai masalah yang terjadi di dalam negara.

25. Gajinya sebagai khalifah hanya sebanyak 2 dirham untuk satu hari. Ini kerana separuh besar dari gajinya dimasukkan langsung ke dalam Baitulmal.

Gaji sebenar khalifah adalah sebanyak 50,000 dinar setahun.

26. Melantik sebuah jabatan khusus untuk ilmuwan Islam menterjemahkan buku-buku dari bahasa Greek dan Latin ke dalam bahasa Arab.

Pada zaman Khalifah Umar, ilmu falsafah dikembangkan dan mendapat perhatian daripadanya kerana pada waktu ini ramai bangsa asing dari Eropah dan Asia memeluk agama Islam.

27. Menghantar para pendakwah kepada raja-raja yang memerintah di tanah India, para penguasa di Turki dan para pemimpin Barbar di Afrika Utara.

28. Mengutus 10 orang pakar ahli hukum (fiqih) ke Afrika Utara.

29. Membina sebuah hospital khas untuk merawat pesakit yang menghidapi penyakit kusta.

30. Masjid Agung Umawi yang merupakan masjid utama dan terbesar di kota Damsyik pada masa itu ditiangi oleh beribu-ribu tiang marmar serta dilengkapi dengan 600 buah lampu yang rangkanya diperbuat daripada emas yang padu. Khalifah Umar memerintahkan supaya lampu-lampu ini dileburkan dan emas yang terhasil daripada emas ini dimasukkan ke dalam Baitulmal.

31. Sistem jizyah yang berlaku pada masa itu (sebelum ianya diubah oleh Khalifah Umar):

Orang Islam yang bukan berbangsa Arab (Mawali) dikenakan membayar jizyah sebagaimana yang dikenakan ke atas orang bukan Islam. Sikap diskriminasi yang berlaku ke atas orang Islam bukan Arab menyebabkan golongan ini dipandang rendah dan dipanggil dengan gelaran Mawali.

Khalifah Umar yang tidak mahu orang Islam bukan Arab bangkit menentangnya telah memansuhkan penggunaan istilah Mawali ke atas mereka dan cukai jizyah dihapuskan serta-merta. Akibat pemansuhan pembayaran cukai jizyah ke atas golongan Mawali ramai gabenor beliau yang menentang Khalifah Umar kerana mereka beranggapan bahawasanya cukai jizyah yang dikenakan ke atas golongan Mawali merupakan salah satu sumber kewangan negara pada masa itu. Khalifah Umar tetap bertegas dengan pendiriannya kerana cukai jizyah haram dikenakan ke atas orang Islam walaupun mereka daripada bangsa apa sekalipun. Pada zaman pemerintahan Khalifah Abdul Malik sehingga ke zaman Khalifah Sulaiman, mereka mencampur adukkan antara cukai jizyah dan cukai kharaj.

Dalam sebuah buku berjudul Marwan ibnu Muhammad: The Passing on the Umayyad Caliphate karya Dennett, beliau menulis:

Khalifah Umar menulis surat arahan kepada salah seorang gabenornya, Hayyan bin Suraih yang berbunyi: “Mansuhkan cukai jizyah ke atas sesiapa yang masuk ke agama Islam”.

Hayyan membalas surat Khalifah Umar: “Jika kita memansuhkan cukai jizyah ke atas golongan ini (Mawali) ianya memberi impak yang negatif kepada kewangan negara. Ini kerana hasil besar daripada kutipan jizyah ke atas golongan Mawali, kita mampu membayar 20,000 dinar kepada semua pegawai yang bekerja di dalam kerajaan kita tanpa tangguhan.

Khalifah Umar membalas kembali surat Hayyan dengan nada yang lebih tegas:

“Allah swt menghantar Rasulullah saw bukan sebagai seorang pengutip cukai”.

Senarai cukai yang dikenakan dan sumber kewangan terbesar negara pada zaman Dinasti Bani Umayyah adalah:

a. Kharaj (cukai tanah) – Dikenakan ke atas orang Islam, Mawali dan orang bukan Islam.

b. Jizyah (cukai perlindungan) – Hanya dikenakan ke atas golongan Mawali dan orang bukan Islam.

c. Zakat.

d. Usyur (cukai 1/10 daripada hasil pertanian).

e. Fay (harta rampasan musuh tanpa perang).

f. Ghanimah (harta rampasan musuh melalui peperangan).

Kebaikan Dan Kehebatan Pimpinan Khalifah Umar Abdul Aziz

2. Orang-orang miskin yang sebelumnya hanya menjual kayu api di laluan para musafir menjadi kaya-raya berkat dana-dana sumbangan pemberian Khalifah Umar.

3. Khalifah Umar merehatkan baghalnya selama tiga hari apabila mengetahui haiwan tunggangannya itu bekerja tanpa henti.

4. Khalifah Umar memerintahkan sebuah tempat pemandian awam mengikis gambarnya yang terlukis di dinding bangunan tersebut.

5. Di dalam surat rasmi negara tulisan Khalifah Umar kepada para gabenornya, selalunya terkandung hanya tiga isi utama iaitu:

a. Menghidupkan sunnah Rasulullah saw.
b. Membasmi bidaah.
c. Membahagikan harta secara adil di dalam kalangan umat Islam.

10. Khalifah Umar pernah teringin untuk memakan buah anggur tetapi beliau membatalkan hasratnya kerana tidak mempunyai duit untuk membelinya.

11. Khalifah Umar menyumbangkan tanah miliknya di Khaibar ke dalam senarai harta milik rakyat di Baitulmal.

Tanah ini adalah hadiah daripada ayahnya, Abdul Aziz.

12. Pakaiannya hanya sehelai sahaja ketika beliau menjadi khalifah sehingga menjelang hari kewafatannya.

( Dicatatkan oleh Raja bin Haiwah, pakaiannya ini hanya berharga sekitar 12 dirham ).

Fatimah tidak marah ataupun merajuk, bahkan beliau sangat menyokong segala usaha Khalifah Umar untuk memakmurkan negara.

15. Walaupun hanya kehilangan satu dinar di dalam Baitulmal, Khalifah Umar tetap akan menyalahkan kecuaian ke atas dirinya.

17. Khalifah Umar pernah memarahi dan memukul anaknya kerana anaknya mengambil buah epal dari harta rampasan perang tanpa izin.

18. Khalifah Umar menutup hidungnya apabila terbau ciuman wangian minyak kasturi dari dalam Baitulmal.

20. Setiap hari, Khalifah Umar akan melantik seorang utusan ke kawasan orang awam untuk melaungkan kata-kata seperti:

Sesiapa yang datang bertemu dengan utusan itu dengan alasan-alasan terbabit, akan terpenuhi segala permintaannya.

21. Khalifah Umar menebus kesemua orang ataupun tentera Islam yang ditawan oleh musuh sehinggakan harta di dalam Baitulmal habis digunakannya.

23. Walaupun hasil tahunan negara berkurangan, rakyat pada zaman pemerintahannya menjadi kaya raya sehingga Umar bin Usaid berkata:

Lelaki tersebut tidak tahu kepada siapa mahu diberikan harta miliknya kerana kesemua orang miskin pada waktu itu sudah menjadi hartawan.

( Waktu ini terjadi pada akhir-akhir pemerintahan Khalifah Umar ).

24. Pada setiap malam, Khalifah Umar akan duduk berkumpul bersama para ulama fiqih untuk membahas pelbagai masalah yang terjadi di dalam negara.

25. Gajinya sebagai khalifah hanya sebanyak 2 dirham untuk satu hari. Ini kerana separuh besar dari gajinya dimasukkan langsung ke dalam Baitulmal.

Gaji sebenar khalifah adalah sebanyak 50,000 dinar setahun.

26. Melantik sebuah jabatan khusus untuk ilmuwan Islam menterjemahkan buku-buku dari bahasa Greek dan Latin ke dalam bahasa Arab.

27. Menghantar para pendakwah kepada raja-raja yang memerintah di tanah India, para penguasa di Turki dan para pemimpin Barbar di Afrika Utara.

28. Mengutus 10 orang pakar ahli hukum (fiqih) ke Afrika Utara.

29. Membina sebuah hospital khas untuk merawat pesakit yang menghidapi penyakit kusta.

31. Sistem jizyah yang berlaku pada masa itu (sebelum ianya diubah oleh Khalifah Umar):

Dalam sebuah buku berjudul Marwan ibnu Muhammad: The Passing on the Umayyad Caliphate karya Dennett, beliau menulis:

Khalifah Umar membalas kembali surat Hayyan dengan nada yang lebih tegas:

“Allah swt menghantar Rasulullah saw bukan sebagai seorang pengutip cukai”.

Senarai cukai yang dikenakan dan sumber kewangan terbesar negara pada zaman Dinasti Bani Umayyah adalah:

a. Kharaj (cukai tanah) – Dikenakan ke atas orang Islam, Mawali dan orang bukan Islam.

b. Jizyah (cukai perlindungan) – Hanya dikenakan ke atas golongan Mawali dan orang bukan Islam.

c. Zakat.

d. Usyur (cukai 1/10 daripada hasil pertanian).

e. Fay (harta rampasan musuh tanpa perang).

f. Ghanimah (harta rampasan musuh melalui peperangan).


RPEL: Peluang Kehidupan Selepas Perkhidmatan Untuk Bekas Tentera

Terbiasa dengan hidup berstruktur di dalam pasukan, mungkin sukar bagi mana-mana anggota pasukan Tentera untuk membiasakan diri dengan kehidupan awam selepas tamat perkhidmatan mereka. Ditambah denga keadaan sibuk sepanjang perkhidmatan, ramai pula mungkin tidak berkesempatan melanjutkan pelajaran bagi memperolehi segulung diploma atau ijazah, yang bakal memberikan mereka peluang untuk bekerja di dalam sektor awam atau swasta selepas mereka tamat perkhidmatan.

Keadaan lebih mengharukan bagi mereka yang berhenti awal atau diberhentikan atas faktor-faktor tertentu. Ia menjadi sau kerugian kepada segmen tenaga kerja negara apabila personel-personel ini tidak dapat meneruskan sumbangan mereka kepada pembangunan negara, dek kerana kekurangan daripada segi kelulusan akademik, sedangkan pengalaman mereka biasanya adalah sangat tinggi.

Untuk itu, satu program telah dilancarkan oleh PERHEBAT bagi veteran-veteran ATM ini.  Program Recognition Of Prior Experiential Learning (RPEL) untuk veteran Angkatan Tentera Malaysia (ATM) dan bakal pesara ATM dari Kelompok B40 telah dilancarkan di Wisma Perwira ATM pada 02 Feb 2017.

Ia dilaksanakan bertujuan mengiktiraf pengalaman, pengetahuan dan kemahiran yang dimiliki veteran ATM dari kelompok B40 (golongan yang berpendapatan kurang daripada RM 3900.00 menerusi penganugerahan pensijilan tahap 4  di dalam Sijil Kemahiran Malaysia (SKM) atau Diploma Kemahiran Malaysia daripada Jabatan Pembangunan Kemahiran.

Antara aspek utama yang menjadi fokus program RPEL termasuk mengurangkan beban kewangan yang ditanggung veteran ATM untuk meningkatkan tahap kelayakan, membantu veteran ATM mendapatkan pekerjaan dengan pendapatan yang lebih baik serta membuka peluang melanjutkan pendidikan ke peringkat yang lebih tinggi.

RPEL atau Pengiktirafan Pencapaian Terdahulu (PPT) dilaksanakan di seluruh Malaysia melalui Pusat Bertauliah yang berdaftar di bawah Persekutuan Pusat Bertauliah JPK Malaysia (FeMAC) termasuk PERHEBAT. Mereka yang berdaftar dalam program ini perlu mengikuti latihan dalam bidang bersesuaian dengan kemahiran yang dimiliki sebelum layak menerima sijil pengiktirafan seperti 10 bidang yang telah disediakan termasuklah Automotif, Pembuat Pakaian Wanita, Elektrik, Elektronik, Bangunan dan Pembinaan, Kimpalan, Penyejukbekuan dan Penyamanan Udara, Sistem Komputer dan Rangkaian, Pembuatan dan Penyediaan Makanan, Bakeri dan Pastri serta Makanan dan Minuman.

RPEL dilihat menjadi trend global pada masa kini dimana salah satu firma perakaunan terbesar dunia menyatakan bahawa mereka akan bersikap lebih terbuka dalam menilai kelayakan dan pengalaman mana-mana calon untuk mengisi sesuatu kekosongan. Antara kelebihan utama RPEL bagi Veteran ATM ini adalah veteran boleh mendapat pensijilan RPEL bagi tempoh singkat 1-5 bulan tanpa perlu mengikuti kursus formal selama 2 tahun, yang pastinya memakan belanja yang lebih besar serta masa yang lebih banyak. Selain daripada itu, Veteran juga boleh mengumpulkan evidens pengalaman serta kemahiran sepanjang beliau bertugas.

Berterusan daripada itu, program ini telah ditambahbaik kepada 95 bidang, dan ia tidak terhad lagi kepada golongan B40. Sesiapa saja veteran ATM boleh mengikuti program pengiktirafan ini. Maksudnya? Anda kumpulkan segala evidens kemahiran adan sepanjang servis, dengan bantuan pembimbing yang dilantik, sediakan portfolio anda, dan bentangkan kepada panel penilai yang akan meluluskan anda, dan anda akan memperolehi Diploma Kemahiran Malaysia Sijil Kemahiran Malaysia (SKM) adalah satu dokumen yang diiktiraf dan dikeluarkan oleh Jabatan Pembangunan Kemahiran (JPK) Malaysia.

Ini boleh dikatakan satu langkah pantas, berbanding laluan biasa yang terpaksa diikuti oleh pelajar-pelajar yang cuba memperolehi Sijil dan Diploma Kemahiran Malaysia yang sama. Terdapat 5 tahap dalam DKM, dan Veteran yang mempunyai pengalaman dan pengetahuan yang mantap dengan mudah mampu memperolehi Tahap 4.

Maksudnya? Anda boleh menggunakan Diploma tersebut bagi memohon jawatan atau pekerjaan dalam bidang berkaitan. Ini memberikan prospek kerjaya yang lebih luas kepada Veteran, tidak kira berpencen atau tidak. Maka, tidaklah peluang kerjaya itu terhad kepada jawatan tertentu seperti Pengawal Keselamatan semata. Bagi yang ingin menceburi bidang perniagaan pula, walaupun anda tidak bekerja dengan orang lain, segulung Diploma itu mempunyai nilainya sendiri.

Tidaklah lagi orang berkata bahawa bekas personel ATM ini tidak mempunyai sebarang kelulusan akademik. Ianya adalah pengiktirafan kepada pengalaman dan kemahiran anda. Malah, ia membuka ruang pula untuk anda mendaki menara gading ke tahap yang lebih tinggi.

Pendapat saya? Ianya adalah satu langkah yang sangat bagus bagi veteran-veteran kita. Buat masa ini, ia hanya terhad kepada veteran ATM sahaja, tetapi ia mungkin diluaskan kepada pasukan-pasukan lain. Ia ibarat memberi pancing kepada mereka untuk meneruskan hidup. Yalah, sampai bila nak mengharap duit imbuhan atau pencen semata. Dalam keadaan ekonomi yang tidak menentu ini, peluang menambah keselesaan ekonomi keluarga adalah sesuatu yang sangat bagus.

Malah, dah ada pun lulusan DKM ini kini menyambung tugas di luar negara. Cuma, saya ingin ingatkan, untuk penugasan di luar negara, anda dinasihatkan untuk menguasai tahap B2 Bahasa Inggeris standard CEFR. Sekurangnya, itulah tahap minima yang diperlukan.

Duit imbuhan akan habis kalau tidak dilabur sebaiknya. Sampai bila veteran kita harus dibiarkan sekadar mengharap ihsan orang, atau menjadi mangsa penipuan yang menjanjikan kerja dengan gaji lumayan atas pengalaman mereka?

Berikut adalah bidang-bidang di dalam program ini. Untuk maklumat lanjut, anda boleh berhubung dengan pejabat PERHEBAT yang berdekatan


Nak Selamatkan Kucingnya, Dia Serbµ Animal Shelter Dengan Rმifal

Pada tahun 1979, Iran mengharungi sebuah peralihan politik yang menumbangkan sistem monarki 2,500 tahun. Ruhollah Khomeini dipilih untuk memimpin Iran, kini dengan pembawaan berteraskan agama.

Bermulalah episod baru dalam hubungan antarabangsa dan kestabilan rantau. Sebuah krisis tεbµsαη berlaku di Tehran bermula 4 November, yang mana 52 anggota diplomat Amerika Syarikat diեმhმո sebuah organisasi digelar Barisan Imam Khomeini.

Krisis ini hanya selesai 444 hari kemudian, selepas satu proses rundingan sangat panjang yang menghampiri peperმդցმդ.

Empat tahun kemudian, pesawat Trans World 847 berlepas daripada Kaherah. Dalam perjalanan, sebuah kumpulan telah ოerმოpმs dengan tuntutan supaya 700 orang Syiah dibebaskan daripada եმhმոმո Israel.

Tidak lupa juga pada 1 September 2004, 32 anggota Riyad-us Saliheen ოeդyerმդց sebuah sekolah di Beslan, Rusia. Mereka mendesak supaya Rusia keluar daripada Chechnya.

Lebih daripada 100 kanak-kanak terbµηµh angkara mereka.

Mudah kata, semua krisis եeხµsმո berlaku kerana sesuatu agenda. Sensasi media meluaskan jaringan krisis, terutamanya apabila pelaku merupakan seorang Islam.

Tidaklah melampau untuk berkata yang krisis-krisis sebeginilah menyukarkan kehidupan umat Islam yang sentiasa dipandang dengan penuh kesangsian.

Namun sejak kebelakangan ini, tahap Islamofobia sudah tidak lagi panas seperti dahulu kerana penurunan kes secara mendadak. Tidak boleh dinafikan bahawa pihak media juga menjadi asbab, kerana sekarang rata-ratanya lebih fokus pada keցმոმsმո orang bukan Islam.

Anders Behring Breivik contohnya menjadi seorang peոցցმոმs selepas mengangkat seդjმեმ yang membµηµh 77 orang dengan agenda untuk menghalau semua orang Islam daripada bumi Eropah (Buehrer, 2011).

Tidak lupa seorang lagi peոցցმոმs yang membµηµh orang ramai dalam sebuah masjid.

Senang kata, definisi peոցցმոმs tidak terhad pada orang Islam sahaja.

Cuma agak menghairankan apabila krisis եeხµsმո berlaku semata-mata untuk seekor kucing.

Kejutan Di Australia

Memperkenalkan Tony Wittman, seorang bapa kepada tiga orang anak berusia 44 tahun. Wittman pernah menjadi seorang anggota եeդեerმ tetapi disingkirkan kerana tidak dapat memberi komitmen yang baik.

Tetapi pada 11 Januari 2021, Wittman melakukan sesuatu yang luar biasa.

Selepas jam 10:30 malam, beliau serba lengkap dengan pakaian tαktιkαl – balaclava dan helmet – ოeოεcმհ masuk dalam sebuah tempat perlindungan haiwan bernama Lost Dogs’ Home di Cranbourne West.

Seorang pekerja wanita berada dalam kawasan, terkejut melihat Wittman dengan seդმpმդցnya yang berkata, “dengar sini baik-baik. Ikut cakap aku, dan aku takkan եeოხმk.”

Kemudian Wittman mula menyoal siasat, bertanya lokasi mereka simpan kucing. Melihat kedudukan jari, pekerja tersebut tahu yang Wittman memang bersedia untuk meդeოხმk.

Pekerja tersebut menghela nafas lega, apabila Wittman mengikat belakangnya dan berkata “aku akan tutup pintu ini. Kalau aku nampak kau lagi, aku akan եeოხმk.”

Selepas Wittman beredar, pekerja ini meloloskan diri dan terus menghubungi majikannya yang membawa pihak polis serta-merta.

Gelora Minda Bermasalah

Tony Wittman kelihatan seperti seorang yang gila, jauh sekali peդjeդმyმհ. Kerana seorang peդjeդმyმհ tidak mungkin akan kembali keesokannya, datang dengan selamba untuk mengambil kucingnya.

Ketika itu pihak polis sedang menjalankan siasatan. Memandangkan Wittman sudah kembali, kerja mereka menjadi mudah.

Tetapi siasatan menyusul, terutamanya pembentangan pihak guaman, mendedahkan bahawa Wittman bukan seorang gila – sebaliknya beliau mεηghιdαpι gangguan kecelaruan pმscმեrმµომ (PTSD).

Tidak pasti apa yang dilalui Wittman semasa berada dalam perkhidmatan. Tetapi jika dibiar bebas, komuniti tersebut sentiasa dalam ხმհმyმ.

Telefon pintar yang diambil polis mendedahkan bahawa Wittman sudah membeli beberapa pµcµk seդjმեმ yang masih dalam perjalanan ke Australia. Jadi mahkamah menolak permohonan ikat jamin untuk Witmann (Butler, 2021).

Ini bukan kali pertama seorang bekas էeդեerმ mempunyai PTSD. Seorang anggota bernama Robert Kilgour berkhidmat bagi pihak United Kingdom di Iraq pada tahun 1990 hingga 1991.

Kilgour bersama 35,000 anggota lain digunakan pihak Barat untuk membebaskan Kuwait yang ketika itu diduduki Saddam Hussein secara haram.

Tetapi Kilgour kembali bukan lagi seorang pejµმդց dihargai, tetapi individu bermasalah. Tiga kali masuk keluar pεηjαrα, kali terakhir kerana ოeოხelმsმհ sampai ომոցsმnya perlu 100 jahitan (Hattenstone & Allison, 2014).

Begitulah nasib dua bekas anggota yang mindanya celaru akibat peperმդցმդ. Ketika mereka masuk keluar peոjმrმ, pihak atasan pula menimba kepentingan.

RUJUKAN:

Buehrer, J. (2011, Julai 27). Oslo (ditapiskan) sought (ditapiskan) in Prague. The Prague Post.

Butler, G. (2021, Januari 14). Australian man (ditapiskan) animal shelter with (ditapiskan) (ditapiskan), looking for his cat. Vice.

Hattenstone, S., & Allison, E. (2014, Oktober 18). ‘You don’t get over it’: meet the British (ditapiskan) living with post-(ditapiskan) (ditapiskan) (ditapiskan). The Guardian.


Detik-Detik Pemergian Khalifah Umar Abdul Aziz

• Umar al-Walid berasa sangat tertekan apabila kesemua tanah yang dirampasnya secara paksa dari rakyat (berlaku pada zaman pemerintahan Khalifah al-Walid bin Abdul Malik) telah diambil semula oleh Khalifah Umar. Khalifah Umar menyerahkan kembali kesemua tanah rampasan tersebut kepada pemilik asalnya. Umar al-Walid mengalami kerugian yang amat besar kerana kebanyakan tanah rampasan miliknya itu digunakan untuk pertanian. Hasil pertaniannya berkurang dan merundum teruk.

• Umar al-Walid mahu pentadbiran negara diambil alih kembali oleh keturunannya. Beliau menyusun suatu rancangan jahat untuk menamatkan riwayat Khalifah Umar. Beliau datang menemui salah seorang pembantu rumah Khalifah Umar iaitu Maisarah untuk menjalankan rancangan jahatnya. Umar al-Walid ingin menyerahkan sebuah misi kepada Maisarah kerana beliau yang selalu keluar masuk dari rumah khalifah. Maisarah menolak sekerasnya permintaan Umar al-Walid, walaupun beliau dijanjikan dengan kebebasan dan timbunan harta yang banyak. Maisarah mengugut Umar al-Walid untuk melaporkan komplot ini kepada khalifah. Umar al-Walid membunuh Maisarah setelah menerima ugutan tersebut dan mayatnya ditanam di tengah padang pasir.

• Setelah gagal untuk mempengaruhi pembantu yang lain, akhirnya Umar al-Walid berjaya mempengaruhi pembantu yang lain, iaitu Dirhan. Beliau menyerahkan sebotol racun kepada Dirhan. Misi Dirhan hanya satu sahaja. Meletakkan racun dalam minuman Khalifah Umar.

Dirhan mendapatkan ganjaran menyelesaikan misinya daripada Umar al-Walid sebanyak 1000 dinar.

Akhirnya umpan pun mengena. Khalifah Umar jatuh sakit akibat diracun pada awal bulan Rejab tahun 101 H. Racun ini tidak membunuh terus, melainkan ianya menyeksa fizikal Khalifah Umar.

• Imam Ibnu Katsir menyebutkan di dalam kitabnya, al-Bidayah wa al-Nihayah:

“Sebab kematian Khalifah Umar adalah berpunca daripada penyakit paru-paru. Mengikut sesetengah riwayat, Khalifah Umar diracun oleh pembantunya sendiri (Dirhan) setelah dijanjikan ganjaran sebanyak 1000 dinar. Dengan sebab itulah, Khalifah Umar mula jatuh sakit”.

• Sebenarnya Khalifah Umar sudah mengetahui bahawa dirinya diracun oleh pembantu sendiri pada hari pertama beliau jatuh sakit. Khalifah Umar memanggil Dirhan dan memarahinya lalu meminta supaya Dirhan menyerahkan duit sebanyak 1000 dinar kepadanya. Khalifah Umar memasukkan duit tersebut ke dalam Baitulmal dan membebaskan Dirhan. Khalifah Umar memerintahkan Dirhan untuk berlari sejauh mungkin sebelum beliau ditangkap oleh para pengawal lain.

(Menurut catatan dari isterinya Fatimah, permulaan kesakitan Khalifah Umar adalah ketakutannya yang tinggi kepada Allah swt).

• Dari catatan Abdul Aziz, anak kedua Khalifah Umar:

Harta yang ada pada Khalifah Umar sebelum kewafatannya hanya sebanyak 14 dinar sahaja.

Tetapi harta pusaka untuk keluarganya diperolehi Khalifah Umar dari hasil tahunannya sebanyak 600 dinar/tahun. 300 dinar dari hasil Khalifah Umar dan 300 lagi dari Abdul Malik(anak sulung Khalifah Umar). Abdul Aziz membahagikan kesemua harta peninggalan ayahnya sebanyak 15 bahagian. 12 bahagian untuk 12 orang anak lelaki dan 3 bahagian lain untuk 6 orang anak perempuannya.

Perginya Seorang Khalifah

• Khalifah Umar hanya terlantar ketenatan di tempat pembaringannya setelah racun itu melumpuhkan sebahagian anggota tubuhnya. Pada waktu menjelang kewafatannya berlaku beberapa peristiwa, diantaranya:

1. Dari catatan Muhammad bin Qais.

Khalifah Umar menghantar seorang utusan untuk memanggil seorang pendeta Nasrani datang rumahnya. Khalifah Umar meminta pendeta itu menjualkan tanah miliknya kepada beliau. Pendeta itu menolak untuk menjualnya kepada Khalifah Umar sebaliknya beliau ingin memberikan tanah itu secara percuma kepadanya. Khalifah Umar berkeras untuk membeli tanah itu sehingga memaksa pendeta itu berputus asa.Khalifah Umar membeli tanah untuk pengkebuamiannya sebanyak 30 dinar sahaja.

( Melalui catatan lain, tanah ini dibeli dengan jumlah hanya 17 dinar ).

2. Dari catatan Raja bin Haiwah.

Khalifah Umar mewasiatkan kepada Raja bin Haiwah supaya menjalankan tugasnya untuk memandikan, mengkafankan dan mengkebumikannya.

Setelah 20 hari menanggung kesakitan, akhirnya Khalifah Umar wafat di dalam biliknya.

3. Dari catatan al-Mughirah bin Hakim.

Pada hari kewafatan Khalifah Umar, isterinya Fatimah berada di dalam bilik bersebelah dengan bilik khalifah. Ketika itu Khalifah Umar sedang berbaring sehingga Fatimah mendengar beliau membaca sepotong ayat Quran surah al-Qashash yang berbunyi:

“Sesungguhnya itulah negeri Akhirat yang kami sediakan bagi mereka yang tidak inginkan kemegahan dan tidak melakukan kerosakan semasa hidup di dunia. Sesungguhnya balasan yang baik itu hanya untuk mereka yang bertakwa”.

( Ayat 28: Surah al-Qashash ).

Setelah membaca ayat tersebut berulang kali, Khalifah Umar pun terdiam. Fatimah menyuruh salah seorang pembantunya melihat keadaan Khalifah Umar. Pembantunya menjerit sehingga menyebabkan Fatimah meluru masuk ke dalam bilik Khalifah Umar. Fatimah melihat jasad suaminya telah terbujur kaku menghadap kiblat dengan mata yang sudah tertutup.

Khalifah Umar wafat pada tanggal 25 Rejab 101 H bersamaan Februari 720 M, hari Rabu di dalam rumahnya berlokasi di Dair Sim’aan di wilayah Khunasirah, Syam setelah 20 hari mengalami kesakitan yang berat. Beliau berjaya memerintah empayar Bani Umayyah mengikut sistem pemerintahan Khulafa ar-Rasyidin yang berlangsung hanya selama 2 tahun 5 bulan sahaja.

• Setelah kewafatan Khalifah Umar, maka Dinasti Bani Umayyah dipegang oleh penerusnya, Khalifah Yazid bin Abdul Malik seperti yang telah termaktub di dalam wasiat Khalifah Sulaiman. Maka pada hari itu, telah hilang keberkatan dan kemuliaan pemerintahan seorang manusia yang pada mulanya hidupnya umpama raja tetapi meninggal dunia sebagai seorang ahli ibadah yang tiada harta.

• Kaisar Rom Byzantine Leo III The Isaurian berkata setelah mendapat perkhabaran kewafatan Khalifah Umar:

“Beta tidak terkejut jika seorang ahli ibadah meninggalkan urusan dunia di belakang pintu yang tertutup. Tetapi beta amat kagum dengan lelaki ini (Khalifah Umar) yang mempunyai empayar yang luas di bawah kakinya, tetapi dia menolak kesemua itu (pengaruh & kekuasaan) dan hanya memilih hidup sebagai seorang ahli ibadah”.

Begitulah kisah ringkas bagaimana perjalanan hidup seorang hamba Allah yang berjaya membawa dan memartabatkan kembali agama Islam tanpa peperangan. Rela dicemuh oleh kaum kerabatnya sendiri demi ummah, meninggalkan harta demi meluruskan saf Muslim kembali dan menjadi manusia yang paling miskin pada zaman pemerintahannya.


Vinland Saga: Belajar Sejarah Viking Dengan Anime

Agak-agaknya siapa orang Eropah pertama yang menemui benua Amerika? Christopher Columbus? Yeke? Betulkah? Yakinnya kamu. Kalaulah soalan ini ditujukan kepada aku yang berusia 17 tahun dahulu, sudah tentu aku akan menjawab dengan bangganya dan yakin bahawa sudah semestinya orang Eropah pertama yang menemui benua Amerika ini ialah si Christopher Columbus.

Dalil aku pada waktu itu? Sudah semestinya kitab agung yang rojih ini. Tak lain tak bukan mestilah buku teks Sejarah Tingkatan 4 terbitan Dewan Bahasa dan Pustaka edisi 2010. Nak spesifik lagi? Pada muka surat 224, perenggan ke-2 baris pertama. Tak percaya? Cubalah selak sendiri.

Mesti kalian tertanya-tanyakan? Kalau bukan, Christopher Columbus, habistu siapa orang pertama yang jumpa benua Amerika ni? Jawapannya ialah, LEIF ERIKSON (aku saja letak nama di dalam Caps Lock supaya kalian ingat haha). Ya, Orang Eropah pertama yang menjumpai benua Amerika ini ialah, Leif Erikson bukannya Christopher Columbus. Erikson ni dia jumpa benua Amerika pada sekitar tahun 1001AD manakala Columbus mendarat pada tahun 1492.

Leif namakan tanah yang dia jejak pada waktu itu, Vinland. Kalau kalian google lokasi Vinland tu, mungkin tak jumpa kot sebab sampai sekarang lokasi Vinland masih dalam perbahasan. Leif memang suka sangat dengan Vinland sebab menurut dia, Vinland ini sangat subur dan cantik and dia memang ada pasang niat untuk bermastautin di Vinland. Oh ya,Leif Erikson ini juga adalah seorang pengembara Norse ataupun senang cerita puak-puak Viking.

Malangnya, kali ini aku bukannya nak ceritakan tentang Leif Erikson secara lebih lanjut tapi aku nak cerita pasal satu anime yang bertajuk ‘Vinland Saga’. Anime ini diterbitkan oleh sebuah syarikat animasi yang mungkin agak familiar dalam kalangan peminat anime (weebs?)  iaitu ‘Wit Studio’.

Alah, yang intro dia ada orang lumba motor tu. Seperti kebanyakkan anime yang lain, anime ini juga diadaptasi dari sebuah manga hasil karya Makoto Yukirama. Anime ini baru sahaja menamatkan Season 1 pada penghujung tahun 2019 dan mempunyai 24 episod kesuluruhannya. Kalau manga, ‘Vinland Saga’ mempunyai 23 volumes. Genre anime ini pula ialah adventure dan historical anime.

Jadi, pencinta sejarah diluar sana, bolehlah masukkan ‘Vinland Saga’ dalam salah satu senarai watchlist kalian. Memang berbaloi dan bagi aku anime ni tersangatlah best. Jadi, antara alasan aku tentang apa yang menyebabkan anime ini menarik ialah…

Dalam Vinland Saga, kalian akan tahu bagaimana keadaan sosial dan norma hidup masyarakat Eropah pada tahun 1000AD. Bagaimana mereka hidup untuk survival terutamanya pada musim-musim yang kritikal seperti musim sejuk yang ekstrim dan sebagainya.

Lagi satu, kalian juga akan sedar betapa pentingnya sifat inkuiri dan keberanian untuk ada dalam diri manusia. Disebabkan sifat inkuiri dan keberanian yang tinggi ini jugaklah yang mendorong kebanyakkan Norse explorer pada masa dahulu untuk mengembara merentas laut. Pada masa yang sama, mereka sanggup beranikan diri untuk merentas laut juga untuk survival diri dan keluarga juga terutamanya mereka yang tinggal di Iceland.

Dalam ‘Vinland Saga’ juga, kalian akan diperkenalkan dengan beberapa kumpulan iaitu Norse (yang tinggal di Iceland), England dan juga Denmark. Norse a.k.a puak Viking ini sering digambarkan sebagai satu kumpulan manusia yang kejam, rakus dan bengis. Dalam Viking juga ada satu lagi pecahan iaitu Jomsviking.

Dalam Vinland Saga, watak Jomsviking (pahlawan Viking yang bertapak di Jombrough) ini ialah Throkell. Thorkell ni badan dia sangatlah besar dan sasa. Dia ni sangatlah kuat sampai dia boleh rejam kapal laut guna kayu balak guna tangan sampai terbalik kapal laut tu. Sebab itulah gelaran Thorkell ni ialah ‘Thorkell the Tall’.

Dalam ‘Vinland Saga’ ini, kita sebagai penonton akan berada dalam P.O.V sebagai seorang Norse. Disini, kalian juga dapat lihat bagaimana politik berlaku antara golongan Norse, Denmark dan England (biasanya tentang masalah institusi diraja pada ketika itu yang diketuai oleh King Sweyn).

Kalian juga akan belajar tentang kepercayaan yang masyarakat Eropah pada masa tu pegang. Contohnya, kalau orang Norse, diorang percaya dengan tuhan Odin dan alam barzakh diorang adalah Asgard dan kena lalu Bifrost. Kalau kalian tengok Thor siri Marvel tu mungkin kalian aka nagak familiar.

Manakala orang England dan Denmark, kebanyakkan mereka berpegang teguh dengan kepercayaan Kristian (Christianity). Pada zaman itu, memang para rahib (father) memainkan peranan yang agak penting sehingga golongan diraja pun akan minta nasihat dan pandangan rahib kalau nak buat keputusan apa-apa.

Apa yang aku suka dengan anime ini ialah storyline dia. Bagi aku, storyline anime ini sangat bagus. Penonton mula-mula sekali akan diperkenalkan dengan watak utama iaitu Thordinn Kerlsfeni dari dia kecil sampai remaja.

Dari seorang kanak-kanak Ribena yang happy dan comel, boleh jadi seorang remaja yang hati kering dan tiada perasaan. Bagaimana dia simpan dendam kesumat dan hanya menunggu masa yang sesuai untuk lawan musuh utama dia, Askeladd sebab Askeladd ini dah buat sesuatu yang agak traumatik semasa si Thorfinn ini kecil dulu.

Ini adalah sebab utama kenapa aku tengok ‘Vinland Saga’. Lagu Opening 1 anime ini memang best. Tajuk lagu opening ni ‘Mukanjyo’ yang dinyanyikan oleh sebuah band rock Jepun, ‘Survive Said the Prophet’. Montage intro pun memang terbaik. Sepanjang aku tengok anime ni, memang aku tak akan skip Intro. Kalian wajib tengok Op 1 ‘Vinland Saga’. Kalau malas sangat kat sini aku sertakan link Youtube:

Pada pendapat aku yang jujur, apa yang tak best dalam anime ni ialah dia punya character development. Bagi aku, character development watak-watak dalam ‘Vinland Saga’ ni agak ‘unrealistic’ dan ‘tiberr’ lebih-lebih lagi bagi watak Prince Canute dan Thorfinn.

Apa-apapun, bagi aku anime ini secara overall memang best dan historical events dan fact yang disertakan juga tak lari jauh dengan reality. Kalau kalian nak tengok anime dalam masa yang sama menimba ilmu pengetahuan bolehlah tengok ‘Vinland Saga’. Aku boleh ratekan anime ini 8.5/10.

Artikel dikirimkan oleh Raheel Zaheed untuk The Patriots.


Memahami Keperluan Dos Penggalak

Program vaksinasi sedang menunjukkan keberkesanannya seperti yang dijangka selama ini. Malaysia sudah mengagihkan 48.67 juta dos, yang berjaya menurunkan kadar kebolehjangkitan secara berkala. Rentasan negeri sudah dibuka sejak 10 Oktober 2021.

Hampir dua minggu sudah berlalu. Dan angka harian COVID-19 tidak melambung seperti dulu. Namun sekarang bukan masa yang sesuai untuk berasa selesa.

Pencapaian ini tidak membawa sebarang makna, kalau ada gelombang baru pula. Ramadan sudah dekat. Dalam lima bulan sahaja, disusuli Aidilfitri yang mesti disambut gilang gemilang dengan kunjungan sanak saudara.

Itulah sebab semua perlu ambil cakna tentang dos penggalak vaksin COVID-19. Pertama sekali, saintis bukan Tuhan. Ramai dalam kalangan saintis sedang curah keringat cuba faham SARS-CoV-2 (virus yang menyebabkan COVID-19).

Setiap hari, dunia belajar benda baru pasal SARS-CoV-2 dalam usaha untuk menewaskan COVID-19. Kebetulan pula penyelidikan vaksin selesai lebih awal untuk dibandingkan dengan ubat COVID-19.

Berbeza dengan tanggapan umum pula, vaksin bukan kebal setiap masa. Ambil contoh vaksin Influenza. Setiap tahun kena tukar baru sebab kadar mutasi virus Influenza sangat cepat (Adamson, 2021). Ramai dalam kalangan rakyat Amerika Syarikat mendapatkan vaksin Influenza setiap tahun. Jadi definisi “dos penggalak” mungkin sekadar untuk memudahkan pemahaman orang ramai. Di sana setiap tahun terima “dos penggalak”. Sangat biasa. Sangat normal.

Takdir menentukan yang Malaysia akan berkongsi nasib sama seperti Amerika Syarikat. COVID-19 walaupun semakin tewas belum hilang lagi. Seorang pakar biologi bernama Jesse Bloom meluangkan masa beberapa tahun untuk faham tentang mutasi sesuatu virus.

Beliau mendapati, “sesuatu virus boleh berevolusi dalam skala masa dan persekitaran berbeza walaupun sama spesis” (Haseltine, 2021). Jadi saintis khuatir jika SARS-CoV-2 boleh tewaskan vaksin sedia ada. Virus sentiasa bermutasi. Faham situ dulu.

Teknik “Campur dan Padan” Yang Selamat

Terdahulu ramai berasa bimbang tentang keselamatan vaksin COVID-19. Kata mereka, vaksin dibuat begitu cepat. Padahal lambat sebenarnya sebab ilmu pasal koronavirus sudah ditimba sejak 50 tahun lalu (siap kaji penularan SARS 2003 dan MERS 2012 lagi).

Pejam celik terbukti program vaksin sebenarnya sangat selamat siap berkesan lagi. Tetapi sekarang, ada kerisauan baru pula. Dulu Comirnaty, CoronaVac dan Vaxzevria dipadankan dengan jenama sama. Sekarang penerima CoronaVac akan terima satu dos Comirnaty pula. Teknik ini dipanggil “campur dan padan”, atau dalam bahasa saintifik “heterologous vaccination”.

Sebenarnya teknik “campur dan padan” sudah dimulakan sejak Jun 2021 lagi, yang mana Comirnaty dipadankan dengan Vaxzevria untuk lebih cepat mencapai imuniti kelompok (Shaw, et al., 2021). Lebih cepat memang satu hal.

Rakyat boleh pilih ikut stok yang ada, tanpa perlu menunggu berbulan-bulan. Tidak cukup cepat, teknik “campur dan padan” meningkatkan kadar antibodi begitu tinggi dan menghasilkan tindak balas imuniti sangat kuat (Callaway, 2021).

Bermakna Malaysia tidak memandai bab ini. Amerika Syarikat sudah membenarkan campuran Moderna dan Johnson & Johnson (Stieg, 2021). Malaysia pula menggunakan CoronaVac daripada Sinovac. Jadi Malaysia hanya perlu padankan CoronaVac dengan Comirnaty.

Penerima CoronaVac boleh mempertimbang peluang emas ini terutamanya golongan yang sentiasa berada di luar, seperti penghantar makanan dan barangan.

Kalau boleh, Malaysia perlu mengurangkan kadar harian COVID-19 sampai sifar terus. Senang untuk bekerja. Selamat untuk semua. Ekonomi pun boleh bangun semula memberikan potensi perkembangan untuk dimanfaatkan semua.

RUJUKAN:

Adamson, C. (2021). Antiviral Agents. MDPI. Halaman 152.

Callaway, E. (2021, Oktober 21). Mix-and-match COVID vaccines ace the effectiveness test. Nature.

Haseltine, W. (2021, Februari 11). Covid-19 Could End Up Like The Flu – Or Worse. Forbes.

Shaw, R., et al. (2021, Mei 29). Heterologous prime-boost COVID-19 vaccination: initial reactogenicity data. 397 (10289): 2043-2046.

Stieg, C. (2021, Oktober 22). Mix-and-match boosters are here – here’s how to choose the best one for you. CNBC.


Muslim-Muslim Berbangsa Jepun Terawal Dalam Sejarah

Apabila membicarakan tentang Jepun, secara peribadinya, apa yang mula-mula terlintas di kepala penulis ialah samurai, ninja, robot, teknologi, masyarakat yang bersopan santun dan berdisiplin, penjajah Asia Tenggara pada awal tahun 1940-an, antara kuasa besar yang terlibat dalam Perang Dunia Kedua, peristiwa pengeboman bom atom di Hiroshima dan Nagasaki dan tentunya anime (hihihi, maaf ya, penulis sendiri adalah peminat tegar beberapa buah anime). Mungkin tidak terlintas di fikiran kita mula-mula berkenaan Islam jika disebutkan tentang Jepun.

Sebelum penulis membincangkan tentang sejarah kedatangan syi’ar Islam kepada penduduk Jepun, amat perlu bagi kita untuk mengetahui kedudukan Jepun itu sendiri. Jepun merupakan sebuah negara kepulauan yang paling timur di Asia Timur. Oleh sebab itu, negara tersebut digelar “negara matahari terbit.” Laut Jepun memisahkan kepulauan Jepun daripada tanah besar Asia di sebelah barat manakala di sebelah timurnya pula merupakan Lautan Pasifik yang terbentang luas. Oleh sebab kedudukan geografi Jepun yang jauh, terasing dan paling timur di benua Asia, maka sejarah pertembungannya dengan tamadun umat Islam sedikit lewat, iaitu bermula sekitar abad ke-19.

Walau bagaimanapun, terdapat juga catatan ahli geografi Islam berkenaan kepulauan Jepun. Catatan muslim terawal mengenainya ialah dalam dokumen Ibnu Khordabeh (m. 912), seorang ahli geografi dan pegawai berbangsa Parsi yang berkhidmat di bawah pemerintahan Khalifah Abbasiyyah yang menyatakan terdapat sebuah tempat di timur China dikenali sebagai “Tanah atau Negeri al-Waq Waq” (بلاد الواق واق) yang kaya dengan sumber bumi emas. Dipercayai tempat tersebut ialah Kepulauan Jepun.

Dari segi agama dan kepercayaan, boleh dikatakan majoriti masyarakat Jepun sejak dahulu lagi menganut agama Shinto iaitu agama tradisional mereka yang turut dianuti oleh para maharaja mereka sejak zaman berzaman. Selain itu, terdapat ramai juga orang Jepun menganut agama Buddha.

Syi’ar Islam mula tiba di Jepun ketika era pemerintahan Maharaja Mikado Meiji (1852-1912) yang memerintah Jepun sekitar tahun 1867-1912. Ini kerana pada zaman pemerintahan bagindalah, Jepun mula menjalinkan hubungan persahabatan dan diplomatik dengan Kerajaan Khilafah Uthmaniyyah yang berpusat di Istanbul, Turki, ketika itu. Hubungan diplomatik tersebut bermula apabila sebuah kapal laut Jepun tiba di pelabuhan Istanbul, Turki, pada tahun 1878 untuk menjalinkan hubungan diplomatik dengan Kerajaan Uthmaniyyah. Ketibaan delegasi daripada Jepun tersebut disambut dengan penuh hormat oleh Khalifah Uthmaniyyah ketika itu iaitu Sultan Abdul Hamid II (1842-1918) dan para diplomat Jepun dianugerahkan dengan pelbagai darjah kebesaran oleh baginda.

Sebenarnya, sebelum ketibaan delegasi Jepun tersebut di Istanbul, terdapat beberapa buah kapal laut Jepun dicatatkan telah beberapa kali berlabuh di pelabuhan negara-negera umat Islam di Asia Barat dan Afrika Utara. Antaranya, pada tahun 1862, sebuah kapal Jepun telah mendarat di Pelabuhan Aden di Yaman. Pada tahun 1864 pula, sebuah kapal Jepun telah melawat Mesir. Walau bagaimanapun, persinggahan kapal-kapal laut Jepun tersebut hanya berbentuk lawatan.

Pada tahun 1887, Putera Akihito Komatsu (1846-1903) yang mewakili Kerajaan Jepun telah belayar ke Istanbul, Turki, untuk tujuan hubungan diplomatik dengan Kerajaan Uthmaniyyah. Pada bulan Jun 1890, sebuah kapal laut Kerajaan Uthmaniyyah yang dinamakan “Ertughul” pula telah selamat berlabuh di pelabuhan Jepun setelah 11 bulan belayar. Tujuan mereka juga ialah untuk menjalinkan hubungan diplomatik. Berwakilkan Laksamana Ali Osman Pasha sebagai wakil Sultan Abdul Hamid II, baginda telah menganugerahkan pingat darjah kebesaran Uthmaniyyah kepada Putera Akihito Komatsu yang sebelum itu pernah melawat Istanbul. Bukan itu sahaja, bahkan Maharaja Meiji berkenan menganugerahkan pelbagai pingat darjah kebesaran Jepun kepada Laksamana Ali dan para pegawainya. Daripada peritiwa tersebutlah, hubungan diplomatik dua hala berlaku antara kedua-dua buah empayar Timur dan Barat yang berkuasa tersebut ketika itu.

Sebenarnya, delegasi Kerajaan Uthmaniyyah bukanlah delegasi kerajaan umat Islam pertama yang sampai ke Jepun untuk tujuan hubungan diplomatik. Delegasi kerajaan umat Islam yang pertama ke Jepun ialah bangsa Melayu dari Kepulauan Alam Melayu, iaitu Kerajaan Kesultanan Johor. Sultan Abu Bakar ibni Raja Temenggung Daeng Ibrahim yang dikenali sebagai Bapa Johor Moden pernah berangkat belayar ke Jepun bersama delegasi dirajanya sekitar tahun 1883 menemui Maharaja Meiji sendiri untuk menjalinkan hubungan diplomatik. Baginda merupakan pemerintah Islam pertama melawat Jepun.

Sebelum itu lagi, sejak Jepun “membuka semula” negaranya kepada dunia luar, terdapat ramai juga anak kapal dan para pedagang muslim yang pernah tiba dan menetap di Jepun. Mereka terdiri daripada bangsa Melayu, Yaman, Turki dan India yang datang berniaga dan menetap di Jepun sejak tahun 1860-an.

Berbalik kepada kisah rombongan delegasi kapal laut Ertughul Uthmaniyyah, setelah selesai segala urusan diplomatik dan penganugerahan pingat darjah kebesaran masing-masing, maka rombongan delegasi Uthmaniyyah berangkat belayar pulang ke Istanbul pada bulan September. Malangnya, disebabkan cuaca ribut petir yang dahsyat melanda perairan Jepun ketika itu telah menyebabkan kapal laut Ertughul dilanda badai yang kuat dan akhirnya karam setelah terhempas di kawasan batuan perairan pantai timur Kii Oshima. Insiden tersebut mengakibatkan ratusan para pegawai dan anak kapalnya terkorban termasuklah Laksamana Ali Osman Pasha sendiri. Cuma enam orang pegawai dan 63 orang anak kapal berjaya menyelamatkan diri.

Kerajaan Jepun telah menghantar para pegawai dan anak kapal Uthmaniyyah yang terselamat ke Istanbul menggunakan dua buah kapal laut Jepun yang turut membawa surat takziah daripada Maharaja Meiji dan Kerajaan Jepun kepada Sultan Abdul Hamid II dan anggota keluarga mangsa yang terlibat. Sejak peristiwa sedih tersebut, hubungan antara kerajaan dan rakyat kedua-dua buah empayar tersebut bertambah erat. Sehingga kini, setiap lima tahun sekali, kerajaan Jepun akan mengadakan acara bagi memperingati peristiwa sedih tersebut di Jepun dengan kehadiran para pegawai tertinggi Jepun dan Turki. Bahkan Presiden Turki ada menghadiri upacara tersebut.

Berbalik semula kepada peristiwa sedih tersebut, tahun berikutnya, iaitu pada tahun 1891, seorang wartawan muda Jepun yang bernama Shotaro Noda (1868-1904) telah berusaha mengumpul derma untuk dihulurkan kepada keluarga-keluarga mangsa kapal laut karam tersebut. Setelah itu, beliau menyerahkannya kepada keluarga-keluarga mangsa di Istanbul. Ketika di sanalah, beliau telah bertemu seorang muslim berbangsa Inggeris dan berketurunan India yang bernama Abdullah Qulliam (1856-1932). Hasil usaha dakwah Abdullah, Noda membuat keputusan untuk memeluk Islam dan menukar namanya kepada Abdul Halim Noda. Beliau merupakan orang Jepun pertama memeluk Islam dalam catatan sejarah. Selepas memeluk Islam, Abdul Halim Noda terus gigih mempelajari ilmu-ilmu al-Qur’an, hadith dan sejarah Islam di Istanbul.

Sekitar tahun 1892-1893, seorang lagi Jepun seperti Abdul Halim Noda yang bernama Torajiro Yamada datang sendiri ke Istanbul untuk menyampaikan ucapan takziah kepada keluarga-keluarga mangsa. Sultan Abdul Hamid II meminta supaya beliau mengajar bahasa Jepun kepada para pegawai baginda. Semasa melaksanakan tugasnya itu, Yamada telah memeluk Islam dengan memakai nama Abdul Khalil Yamada. Beliau merupakan orang Jepun kedua memeluk Islam dalam catatan sejarah.

Orang Jepun ketiga memeluk Islam dalam catatan sejarah merupakan seorang usahawan. Bunhachiro Ariga (1866-1946) merupakan seorang usahawan Jepun yang mula datang berniaga di India sekitar tahun 1892. Setelah bergaul dengan orang-orang Islam di Bombay, beliau memutuskan untuk memeluk Islam pada tahun 1900 dan menggunakan nama Ahmad Ariga atau Arija. Beliau beragama Kristian sebelum memeluk Islam. Apabila beliau bersara daripada pekerjaannya pada tahun 1913, beliau gigih menjalankan usaha dakwah kepada masyarakat Jepun sehinggalah beliau meninggal dunia, antaranya ialah dengan menulis dan menerbitkan risalah-risalah berkenaan Islam. Pada tahun 1937, beliau bersama Takahashi Goro siap menulis dan menerbitkan sebuah buku terjemahan al-Qur’an dalam bahasa Jepun.

Individu Jepun yang keempat memeluk Islam bernama Mitsutaro Yamaoka (dalam catatan ilmiah lain namanya Kotaro Yamaoka) yang pernah menjadi anggota sebuah persatuan politik Pan-Asia iaitu “Kokuryu Kai.” “Kokuryu Kai” diasaskan pada tahun 1901 dan merupakan pertubuhan Jepun yang begitu berpengaruh dalam menyebarkan dakyah “Greater Asianisme against the threat of white people.” Mitsutaro Yamaoka memeluk Islam di Bombay, India dan menukar namanya kepada Omar Yamaoka. Pada bulan Disember tahun 1909, beliau bersama Mufti Abdul Rasyid Ibrahim, seorang pemimpin Islam berbangsa Turki dan berketurunan Tatar yang pernah menziarahi Jepun, telah berangkat mengerjakan ibadat haji di Makkah. Omar Yamaoka merupakan seorang muslim Jepun yang pertama direkodkan dalam sejarah mengerjakan ibadat haji. Kali kedua seorang bangsa Jepun muslim dicatatkan mengerjakan ibadat haji di Makkah ialah 15 tahun selepas itu iaitu pada tahun 1924.

Sebenarnya terdapat seorang lagi bangsa Jepun memeluk Islam hasil dakwah Mufti Abdul Rasyid Ibrahim iaitu Ohara Takeyoshi. Ohara Takeyoshi merupakan seorang Pegawai Perisikan Ketenteraan Jepun. Setelah beliau memeluk Islam, namanya ditukarkan kepada Abu Bakar Takeyoshi sempena nama khalifah pertama umat Islam iaitu Abu Bakar as-Siddiq RA, sementara Yamaoka diberi nama Omar sempena nama khalifah kedua umat Islam iaitu ‘Umar bin al-Khattab RA.

Perhubungan persahabatan antara empayar Uthmaniyyah dengan empayar Jepun juga telah menyebabkan Sultan Abdul Hamid II mengambil kesempatan tersebut untuk berusaha mengembangkan syiar Islam di bumi Jepun. Baginda telah mengutuskan tiga orang pendakwah Uthmaniyyah bagi menjalankan usaha dakwah di Jepun iaitu Shaykh Ismail Effendi, Hadrat Affendi Madhad dan Muhammad Effendi, selain seorang muslim berbangsa Inggeris yang bernama Abdul Rahman Effendi yang menetap di Jepun dalam usahanya memperkenalkan Islam kepada masyarakat Jepun.

Selain para pendakwah dari Turki, terdapat juga para pendakwah Islam dari negara lain dilaporkan pernah datang dan berdakwah di Jepun sekitar akhir abad ke-19 dan awal abad ke-20 seperti Shaykh Barakatullah (1854-1924) dari India, Ali Ahmad al-Jirjawi dari Mesir dan Mufti Abdul Rasyid Ibrahim dari Russia.

Menurut Mufti Abdul Rasyid Ibrahim dalam ucapannya ketika Persidangan Persatuan Pemuda Muslim (al-Jam’iyyah Shabab al-Muslimin) di Kaherah pada tahun 1933, beliau menyatakan bahawa Maharaja Meiji pernah mengutuskan sepucuk surat kepada Sultan Abdul Hamid II dengan bertitah: “You and I are both under pressure from the powerful states. Therefore, we should encourage our peoples to learn about each other. Thus, we would like you to send us some ambassadors to explain to our people who you are and what your religion is.”

Bermula awal abad ke-20, semakin ramai bangsa asing muslim yang datang dan menetap di Jepun terutamanya bangsa India dan Turki. Masyarakat India muslim mula mengutip derma bagi membina sebuah masjid sejak tahun 1928. Akhirnya, pada tahun 1935, mereka berjaya membina sebuah masjid yang berdasarkan seni bina India di Kobe.

Masjid Kobe merupakan masjid pertama yang dibina di Jepun. Masjid tersebut terselamat ketika pengeboman Jepun semasa Perang Dunia Kedua dan bencana gempa bumi yang kuat pada tahun 1995. Masyarakat Tatar pula membina sebuah masjid di Nagoya pada tahun 1937. Pada tahun 1938 pula, komuniti muslim di Tokyo membina sebuah masjid di sana.

Bercakap tentang tokoh muslim Jepun terawal, tidak sah jika tidak membicarakan tentang Umar Mita (1892-1976). Beliau dilahirkan dengan nama Ryoichi Mita dalam keluarga tradisional pahlawan Samurai yang beragama Buddha di wilayah Yamaguchi, Jepun. Beliau merupakan lulusan daripada “Yamaguchi Commercial College.” Beliau mengembara ke China, mempelajari bahasa China dan bergaul dengan masyarakat Cina muslim. Beliau kagum dengan cara hidup masyarakat tersebut dan menulis sebuah artikel ilmiah berkenaan Islam di China dalam sebuah majalah terkenal di Jepun.

Ryoichi Mita pernah bertemu dengan Omar Yamaoka dan mempelajari Islam dengan tokoh tersebut. Mita memeluk Islam pada tahun 1941 ketika berusia 49 tahun di sebuah masjid di Peking, China, dan menggunakan nama Umar Mita. Beliau sanggup mengembara ke Pakistan sekitar akhir tahun 1950-an dalam usia 60-an untuk mempelajari bahasa Arab dan pengajian Islam serta terlibat dengan pelbagai aktiviti dakwah dan tabligh di sana sebelum melaksanakan ibadat haji di Makkah pada tahun 1958. Pada tahun 1960, beliau dilantik sebagai Presiden kedua Persatuan Jepun Muslim (Japanese Muslims Association – JMA). JMA merupakan sebuah pertubuhan yang hanya dianggotai oleh masyarakat Jepun muslim yang pada asalnya ditubuhkan pada tahun 1952 dengan nama Persatuan Persahabatan Islam (Islam Friendship Association). Umar Mita telah menerbitkan beberapa buah buku dan risalah berkenaan Islam dalam bahasa Jepun untuk sebaran umum.

Bercakap tentang JMA, JMA merupakan sebuah persatuan pertama di Jepun yang menghimpunkan orang-orang Jepun muslim. Antara anggota pengasas JMA ialah tokoh-tokoh awal Jepun muslim seperti Omar Yamaoka, Sadiq Emaizumi, Mustafa Komura, Abdul Munir Watanabe, Omar Eukibe dan Umar Mita sendiri. Semoga Allah SWT merahmati mereka semua. Persatuan tersebut memainkan peranan yang penting dalam mengukuhkan syiar Islam di bumi Jepun dan berusaha dalam menyebarluaskan Islam kepada masyarakat Jepun. Persatuan tersebut juga ada menghantar para pelajar melanjutkan pelajaran ke Universiti al-Azhar di Mesir dan ke negara-negara Arab yang lain.

Berbalik kepada kisah Umar Mita, pada awal tahun 1960-an, Umar Mita membuat keputusan untuk menulis sebuah buku terjemahan al-Qur’an dalam bahasa Jepun. Sebelum itu, memang telah ada empat buah buku terjemahan al-Qur’an dalam bahasa Jepun yang diterbitkan pada tahun 1920, 1937, 1950 dan 1957, termasuklah terjemahan oleh Ahmad Ariga bersama Takahashi Goro. Walau bagaimanapun, keempat-empat terjemahan tersebut ditulis oleh sarjana-sarjana Jepun yang bukan muslim (kecuali Ahmad Ariga) dan penterjemahan ke dalam bahasa Jepun tersebut berdasarkan terjemahan al-Qur’an daripada bahasa Inggeris atau bahasa Eropah yang lain yang mengandungi penafsiran ayat-ayat al-Qur’an yang bersifat “bias.” Ini kerana semua penterjemahan tersebut ditulis oleh sarjana bukan muslim yang tidak benar-benar mendalami pengajian Islam. Oleh itu, beliau mengembara sekali lagi ke Pakistan, kemudiannya ke Arab Saudi untuk mendalami bahasa Arab dan pengajian Islam. Beliau mendapat sokongan daripada Rabitah al-‘Alam al-Islami (Muslim World League) di Makkah dan mendapat bimbingan daripada para ulama.

Pada tahun 1968, beliau selesai menulis terjemahan al-Qur’an dalam bahasa Jepun setelah bertahun mendalami bahasa Arab dan pengajian Islam daripada bimbingan para ulama yang sebenar. Terjemahan al-Qur’an tersebut dinilai oleh komiti penilai daripada kalangan JMA sendiri. Setelah lulus penilaian JMA, terjemahan al-Qur’an tersebut dibawa ke Makkah untuk dinilai pula oleh para ulama yang dilantik khas oleh Rabitah al-‘Alam al-Islami. Setelah diluluskan juga oleh pertubuhan Islam berkenaan, maka manuskrip terjemahan al-Qur’an tersebut dicetak dan diterbitkan oleh syarikat percetakan dan penerbitan yang dimiliki oleh orang-orang Islam Jepun sendiri. Maka, siaplah edisi pertama buku terjemahan al-Qur’an dalam bahasa Jepun yang pertama ditulis oleh sarjana Jepun muslim sendiri pada tahun 1972. Ketika itu, umurnya telahpun mencecah 80 tahun! Walaupun begitu, beliau terus menulis nota-nota berkenaan setiap ayat terjemahan al-Qur’an. Beliau meninggal dunia pada tahun 1976 dalam usia 84 tahun. Semoga Allah SWT mencucuri roh beliau dan digolongkan bersama orang-orang yang mendapat keredaan-Nya.

Satu perkara yang menarik ialah pada tahun 1877, terdapat sebuah buku terjemahan bahasa Jepun berkenaan sirah Rasulullah SAW. Ini menunjukkan bahawa pengetahuan tentang Islam telahpun diketahui oleh para sarjana Jepun sebelum hubungan antara Jepun dan Uthmaniyyah termeterai. Pada tahun 1906 pula, terdapat beberapa laporan menulis bahawa sebuah Persidangan Agama-Agama telah dianjurkan di Tokyo yang menghimpunkan setiap wakil sarjana penganut agama-agama utama di dunia bagi membentangkan penerangan mengenai agama mereka supaya masyarakat Jepun boleh memilih agama yang sesuai pada fikiran mereka. Hebahan penganjuran persidangan tersebut telah menyebabkan tokoh-tokoh Islam dari serata dunia hadir ke persidangan tersebut seperti Abdul Rahman Thompson dari New Zealand, Husain Abdul Mun’im dari India, Abdullah Quilliam dari Britain, bahkan seorang mufti dari Kepulauan Jawa, Sayyid al-Alawi turut hadir membentangkan kertas kerjanya. Jika laporan tersebut benar, maka ini membuktikan sifat keterbukaan orang-orang Jepun mempelajari agama-agama lain termasuklah Islam sejak dahulu lagi. Semoga syi’ar Islam terus menyinari negara matahari terbit itu.

Untuk mengetahui lebih mendalam tentang sejarah kedatangan Islam di bumi Jepun, sila rujuk tulisan-tulisan ilmiah yang dirujuk di bawah:

RUJUKAN:

Usama Hassan, (terj. Saleh Mahdi al-Samarrai), The Message of Islam in Japan – It’s History and Development, Tokyo: Islamic Center of Japan Publications.

Samir Abdel Hamid Nouh, “Understanding Islam in Japan – A Historical Perspective,” kertas kerja yang dibentangkan di The International Conference on Islam in Asia and Ocenia, di Universiti Islam Antarabangsa Malaysia (UIAM), pada 9-11 Oktober 2012.

Habib Hassan al-Badawi, “The Early Islamic – Japanese Relations,” dalam Foreign Policy and Security Research Center (FPRC Journal).

Selcuk Esenbel, “The Pilgrimage as International Relations: Japanese Pilgrim to Mecca between 1909-1938,” dalam Vera Costantini & Marcus Koller (eds.), Living in The Ottoman Community: Essay in Honour of Suraiya Faroqhi, Leiden: Brill, 2008, hlm. 267-276.

“Introducing A Japanese Muslim, Haji Umar Mita,” Islamic Culture Forum 2, pada 28 Februari 1975 oleh Islamic Culture Society (JAPAN), halaman 10-14, dalam laman web rasmi http://islamjp.com/library/icf2p10.htm, diakses pada bulan Disember 2017.Artikel ini pernah dinaikkan di The Patriots pada tarikh: 23/12/2017